C 32/74

P9_TA(2022)0267

Il-futur tar-relazzjonijiet kummerċjali UE-Afrika

Riżoluzzjoni tal-Parlament Ewropew tat-23 ta' Ġunju 2022 dwar il-futur tar-relazzjonijiet kummerċjali UE-Afrika (2021/2178(INI))

(2023/C 32/09)

Il-Parlament Ewropew,

— wara li kkunsidra l-Aġenda 2030 tan-NU għall-Iżvilupp Sostenibbli,

— wara li kkunsidra l-Ftehim ta' Pariġi,

— wara li kkunsidra d-dikjarazzjoni konġunta wara s-Sitt Summit bejn l-Unjoni Ewropea u l-Unjoni Afrikana (UA) li sar mis-17 sat-18 ta' Frar 2022 bit-titolu “Viżjoni Konġunta għall-2030”,

— wara li kkunsidra l-komunikazzjoni tal-Kummissjoni tal-11 ta' Diċembru 2019 bit-titolu “Il-Patt Ekoloġiku Ewropew” (COM(2019)0640),

— wara li kkunsidra l-komunikazzjoni konġunta tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà tad-9 ta' Marzu 2020 bit-titolu “Lejn strateġija komprensiva mal-Afrika” (JOIN(2020)0004),

— wara li kkunsidra r-riżoluzzjoni tiegħu tal-25 ta' Marzu 2021 bit-titolu “Strateġija ġdida UE-Afrika – sħubija għal żvilupp sostenibbli u inklużiv” (1),

— wara li kkunsidra l-“Aġenda 2063: L-Afrika Li Rridu” tal-UA,

— wara li kkunsidra l-inizjattivi tal-UA mnedija biex tinkiseb l-Aġenda 2063, inkluż l-Iżvilupp Industrijali Aċċellerat għall-Afrika, il-Programm għall-Iżvilupp Infrastrutturali għall-Afrika, l-Ispinta lill-Kummerċ Intra-Afrikan u l-Viżjoni Afrikana fuq it-Tħaffir,

— wara li kkunsidra l-Ftehim ta' Sħubija bejn l-Unjoni Ewropea, minn naħa waħda, u l-membri tal-Organizzazzjoni tal-Istati Afrikani, tal-Karibew u tal-Paċifiku, min-naħa l-oħra,

— wara li kkunsidra l-komunikazzjoni tal-Kummissjoni tat-18 ta' Frar 2021 bit-titolu “Rieżami tal-Politika Kummerċjali – Politika Kummerċjali Miftuħa, Sostenibbli u Assertiva” (COM(2021)0066),

— wara li kkunsidra l-Ftehimiet ta' Sħubija Ekonomika (FSE), dawk konklużi u dawk li qed jiġu nnegozjati, bejn l-UE u l-14-il pajjiż u reġjun tal-Afrika sub-Saħarjana, u ftehimiet oħra ta' kummerċ ħieles tal-UE mal-pajjiżi tal-Afrika ta' Fuq,

— wara li kkunsidra d-deċiżjoni tal-Assemblea tal-Kapijiet ta' Stat u ta' Gvern tal-UA tat-2 ta' Lulju 2018 dwar iż-Żona ta' Kummerċ Ħieles Kontinentali Afrikana (AfCFTA) (2),

— wara li kkunsidra d-Deċiżjoni ta' Kigali tal-Assemblea tal-Kapijiet ta' Stat u ta' Gvern tal-UA ta' Lulju 2016 dwar l-eżitu tal-irtirar tal-Assemblea tal-Unjoni Afrikana, b'mod partikolari l-paragrafu 5 dwar il-finanzjament tal-Unjoni (3),

— wara li kkunsidra l-komunikazzjoni tal-Kummissjoni tat-12 ta' Settembru 2018 bit-titolu “Alleanza ġdida Afrika-Ewropa għall-Investiment u għall-Impjiegi Sostenibbli: nieħdu s-sħubija tagħna għall-investiment u għall-impjiegi fil-livell li jmiss” (COM(2018)0643),

— wara li kkunsidra r-riżoluzzjoni tiegħu tat-13 ta' Marzu 2018 dwar l-ugwaljanza bejn il-ġeneri fil-ftehimiet kummerċjali tal-UE (4),

— wara li kkunsidra d-Dikjarazzjoni tal-25 ta' Settembru 2020 mill-Ministri tal-Finanzi tal-G7 dwar l-Inizjattiva dwar is-Sospensjoni tas-Servizz tad-Dejn u s-serħan mid-dejn għall-pajjiżi vulnerabbli,

— wara li kkunsidra l-komunikazzjoni konġunta tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà tal-1 ta' Diċembru 2021 dwar il-Portal Globali (JOIN(2021)0030),

— wara li kkunsidra l-proposta tal-Kummissjoni tal-14 ta' Lulju 2021 għal Regolament tal-Parlament Ewropew u tal-Kunsill dwar l-istabbiliment ta' mekkaniżmu ta' aġġustament tal-karbonju fil-fruntiera (COM(2021)0564),

— wara li kkunsidra l-komunikazzjoni konġunta tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà tal-25 ta' Novembru 2020 bit-titolu “Pjan ta' Azzjoni tal-UE dwar il-Ġeneru (GAP III) – Aġenda Ambizzjuża għall-Ugwaljanza bejn il-Ġeneri u l-Għoti tas-Setgħa lin-Nisa fl-Azzjoni Esterna tal-UE” (JOIN(2020)0017),

— wara li kkunsidra l-komunikazzjoni konġunta tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà tad-9 ta' Frar 2021 bit-titolu “Sħubija mġedda mal-Viċinat tan-Nofsinhar: Aġenda Ġdida għall-Mediterran” (JOIN(2021)0002) u d-dokument ta' ħidma konġunt tal-persunal li jakkumpanjaha (SWD(2021)0023),

— wara li kkunsidra r-riżoluzzjoni tiegħu tal-10 ta' Marzu 2022 dwar il-Pjan ta' Azzjoni tal-UE dwar il-Ġeneru III (5),

— wara li kkunsidra r-Regolament tal-Kunsill (KE) Nru 2173/2005 tal-20 ta' Diċembru 2005 dwar l-istabbiliment ta' skema ta' liċenzjar FLEGT għall-importazzjoni ta' injam fil-Komunità Ewropea (6) u l-Ftehimiet ta' Sħubija Volontarja assoċjati bejn l-UE u l-pajjiżi sħab,

— wara li kkunsidra l-proposta tal-Kummissjoni tas-17 ta' Novembru 2021 għal regolament tal-Parlament Ewropew u tal-Kunsill dwar it-tqegħid fis-suq tal-Unjoni kif ukoll l-esportazzjoni mill-Unjoni ta' ċerti komoditajiet u prodotti assoċjati mad-deforestazzjoni u d-degradazzjoni tal-foresti (COM(2021)0706),

— wara li kkunsidra r-riżoluzzjoni tiegħu tal-10 ta' Marzu 2021 b'rakkomandazzjonijiet lill-Kummissjoni dwar diliġenza dovuta korporattiva u obbligu ta' rendikont korporattiv (7),

— wara li kkunsidra l-Kimberley Process u r-riżoluzzjoni tiegħu tas-16 ta' Diċembru 2021 dwar l-implimentazzjoni tal-Iskema ta' Ċertifikazzjoni Kimberley Process (8),

— wara li kkunsidra r-Regolament (UE) 2017/821 tal-Parlament Ewropew u tal-Kunsill tas-17 ta' Mejju 2017 li jistabbilixxi obbligi tad-diliġenza dovuta tal-katina tal-provvista għall-importaturi tal-Unjoni ta' landa, tantalu u tungstenu, il-minerali tagħhom, u deheb li joriġinaw minn żoni affettwati minn kunflitti u ta' riskju għoli (9),

— wara li kkunsidra l-proposta tal-Kummissjoni tat-22 ta' Settembru 2021 għal regolament tal-Parlament Ewropew u tal-Kunsill dwar l-applikazzjoni ta' skema ġeneralizzata ta' preferenzi tariffarji (COM(2021)0579),

— wara li kkunsidra r-riżoluzzjoni tiegħu tal-10 ta' Frar 2021 dwar il-Pjan ta' Azzjoni ġdid għall-Ekonomija Ċirkolari (10),

— wara li kkunsidra r-riżoluzzjoni tiegħu tal-20 ta' Ottubru 2021 dwar strateġija “Mill-Għalqa sal-Platt” għal sistema tal-ikel ġusta, tajba għas-saħħa u favur l-ambjent (11),

— wara li kkunsidra r-riżoluzzjoni tiegħu tal-25 ta' Novembru 2021 b'rakkomandazzjonijiet lill-Kummissjoni dwar politika u liġi dwar il-migrazzjoni legali (12),

— wara li kkunsidra d-dikjarazzjoni tal-Forum Afrika-Ewropa tal-Gvernijiet Lokali u Reġjonali tal-15 ta' Frar 2022,

— wara li kkunsidra d-dikjarazzjoni konġunta tal-organizzazzjonijiet tan-negozju tas-Seba' Forum UE-Afrika dwar in-Negozju tal-14 ta' Frar 2022,

— wara li kkunsidra d-dokument ta' eżitu tal-Forum tal-OSĊ tal-Ġimgħa Afrika-Ewropa ta' Frar 2022 bit-titolu “No decision about us without us!” (“L-ebda deċiżjoni dwarna mingħajrna!”),

— wara li kkunsidra l-eżiti konġunti tal-perkors taż-żgħażagħ tal-Ġimgħa Afrika-Ewropa ta' Frar 2022,

— wara li kkunsidra r-Rapport tal-Konferenza tan-NU dwar il-Kummerċ u l-Iżvilupp (UNCTAD) tal-2021 dwar l-Iżvilupp Ekonomiku fl-Afrika, bit-titolu “Reaping the potential benefits of the African Continental Free Trade Area for inclusive growth” (“Il-kisba tal-benefiċċji potenzjali taż-Żona ta' Kummerċ Ħieles Kontinentali Afrikana għat-tkabbir inklużiv”),

— wara li kkunsidra l-Alleanza Afrika-Ewropa għall-Investiment u għall-Impjiegi Sostenibbli,

— wara li kkunsidra r-rakkomandazzjonijiet fir-rapport finali tal-Bord Konsultattiv Presidenzjali tal-Afrika t'Isfel dwar ir-Riforma Agrarja u l-Agrikoltura tal-4 ta' Mejju 2019,

— wara li kkunsidra r-rapport tat-Task Force dwar l-Ekonomija Diġitali UA-UE tat-13 ta' Ġunju 2019 bit-titolu “New Africa-Europe Digital Economy Partnership: Accelerating the Achievement of the Sustainable Development Goals” (“Sħubija Ġdida Afrika-Ewropa għall-Ekonomija Diġitali: L-aċċellerazzjoni tal-Kisba tal-Għanijiet ta' Żvilupp Sostenibbli”),

— wara li kkunsidra r-Rapport tal-2021 dwar l-Għajnuna tal-UE għall-Progress tal-Kummerċ,

— wara li kkunsidra d-djalogu bejn diversi partijiet ikkonċernati għall-kawkaw sostenibbli, li jiffoka fuq is-settur tal-kawkaw fi tnejn mill-pajjiżi ta' produzzjoni ewlenin, il-Kosta tal-Avorju u l-Ghana,

— wara li kkunsidra d-diskors ta' Nana Akufo-Addo, President tal-Ghana, tat-12 ta' Diċembru 2021 lill-Parlament Ewropew fi Strasburgu,

— wara li kkunsidra r-riżoluzzjoni tal-Assemblea Ġenerali tan-NU tat-2 ta' Marzu 2022 dwar l-aggressjoni kontra l-Ukrajna,

— wara li kkunsidra l-komunikazzjoni tal-Kummissjoni tat-23 ta' Marzu 2022 dwar is-salvagwardja tas-sigurtà tal-ikel u t-tisħiħ tar-reżiljenza tas-sistemi tal-ikel (COM(2022)0133),

— wara li kkunsidra l-konklużjonijiet tal-Kunsill Ewropew tas-16 ta' Diċembru 2021,

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjonijiet tal-Kumitat għall-Iżvilupp u tal-Kumitat għall-Agrikoltura u l-Iżvilupp Rurali,

— wara li kkunsidra r-rapport tal-Kumitat għall-Kummerċ Internazzjonali (A9-0169/2022),

A. billi l-Unjoni Ewropea (UE) u l-Afrika għandhom relazzjoni politika, ekonomika u kulturali importanti u li ilha żmien twil; billi s-Sitt Summit tal-UE u tal-Unjoni Afrikana (UA) fl-2022 wassal għal ftehim dwar “Viżjoni Konġunta għall-2030”, strateġija konġunta ġdida ta' benefiċċju reċiproku li ssaħħaħ ir-rabtiet bejn iż-żewġ unjonijiet u tippermetti kooperazzjoni aktar mill-qrib dwar kwistjonijiet ta' konverġenza reċiproka fl-oqsma tal-kummerċ, l-iżvilupp, is-sigurtà u l-governanza tajba; billi l-għan tagħha huwa li tmexxi 'l quddiem il-prijoritajiet komuni tagħna billi tippreserva flimkien l-interessi u l-beni pubbliċi komuni tagħna, is-sigurtà u l-prosperità taċ-ċittadini tagħna, il-protezzjoni tad-drittijiet tal-bniedem għal kulħadd, l-ugwaljanza bejn il-ġeneri u l-għoti tas-setgħa lin-nisa fl-isferi kollha tal-ħajja, ir-rispett għall-prinċipji demokratiċi u l-istat tad-dritt, l-azzjonijiet għall-konservazzjoni tal-ambjent u tal-bijodiversità, it-tkabbir ekonomiku sostenibbli u inklużiv, il-ġlieda kontra l-inugwaljanzi, l-appoġġ għad-drittijiet tat-tfal u l-inklużjoni taż-żgħażagħ u ta' dawk l-aktar żvantaġġati; billi ż-żewġ unjonijiet jirrikonoxxu l-importanza tas-sigurtà tal-ikel u n-nutrizzjoni; billi din is-sħubija mġedda se tkun ibbażata fuq il-ġeografija, ir-rikonoxximent tal-istorja, ir-rabtiet umani, ir-rispett għas-sovranità, ir-rispett reċiproku u r-responsabbiltà, il-valuri kondiviżi, l-ugwaljanza bejn is-sħab u l-impenji reċiproċi; billi l-UE u l-UA impenjaw ruħhom li jsaħħu s-sħubija strateġika tagħhom sabiex flimkien jiffaċċjaw sfidi ġodda, bħat-tibdil fil-klima, l-irkupru ta' wara l-pandemija u l-bini ta' reżiljenza għal xokkijiet futuri;

B. billi l-paċi hija prekundizzjoni għall-iżvilupp sostenibbli u għal ambjent stabbli ta' kummerċ u ta' investiment; billi l-kuntest ġeopolitiku globali kien soġġett għal bidla konsiderevoli mill-invażjoni illegali, mhux provokata u mhux ġustifikata tal-Ukrajna mill-Federazzjoni Russa fl-24 ta' Frar 2022, inkluż fir-rigward tar-relazzjonijiet bejn l-UE u l-Afrika; billi l-Assemblea Ġenerali tan-NU kkundannat l-aggressjoni kontra l-Ukrajna mir-Russja b'maġġoranza kbira fir-riżoluzzjoni tagħha tat-2 ta' Marzu 2022, inkluż bl-appoġġ mill-UA, li 28 mill-istati membri tagħha jappoġġaw ir-riżoluzzjoni; billi 16 mill-istati membri tagħha astjenew u disgħa għażlu li ma jivvutawx; billi l-invażjoni tar-Russja u l-konsegwenzi tal-gwerra qed ikollhom riperkussjonijiet devastanti għall-ktajjen tal-valur u tal-provvista globali, b'mod partikolari għall-aċċess għall-qamħ u għal komoditajiet oħra, li qed ipoġġi ħafna aktar miljuni ta' nies f'riskju ta' nuqqas ta' ikel; billi s-sigurtà tal-ikel fil-kontinent Afrikan qed tiġi affettwata b'mod partikolarment ħażin; billi l-Afrika ta' Fuq timporta 60 % tal-qamħ u ta' għelejjel oħra tal-ikel tagħha mill-Ukrajna u mir-Russja, u diversi pajjiżi Afrikani qed jiffaċċjaw skarsezzi fl-importazzjonijiet ta' fertilizzanti; billi l-interruzzjoni tal-ktajjen tal-provvista kkawżata mill-gwerra tar-Russja kontra l-Ukrajna tista' twassal għal irvellijiet minħabba l-ikel u għal inkwiet soċjali;

C. billi l-kisba tal-Għanijiet ta' Żvilupp Sostenibbli (SDGs) sal-2030 trid issir il-linja gwida ċentrali u l-parametru referenzjarju ta' suċċess tal-kooperazzjoni UE-Afrika, inkluż il-kontribut tar-relazzjonijiet kummerċjali u ta' investiment fil-ġlieda kontra l-faqar;

D. billi l-migrazzjoni hija parti mill-SDG 10.7, li għandu l-għan li jiffaċilita l-migrazzjoni u l-mobbilità ordnati, sikuri, regolari u responsabbli tal-persuni;

E. billi r-Reviżjoni tal-Politika Kummerċjali tal-UE tirrikonoxxi l-importanza strateġika tal-approfondiment tal-impenn mal-kontinent Afrikan u l-istati Afrikani billi tipproponi diversi linji ta' azzjoni biex jissaħħu r-rabtiet kummerċjali u ekonomiċi bejn l-UE u l-Afrika; billi l-Ewropa u l-Afrika huma kontinenti ġirien li l-prosperità u l-istabbiltà tagħhom huma interkonnessi mill-qrib u jeħtieġ li jiġu appoġġati minn integrazzjoni ekonomika aktar mill-qrib u aktar ġusta;

F. billi l-UE u l-Istati Membri tagħha huma l-akbar fornituri ta' Għajnuna għall-Kummerċ (AfT) fid-dinja, u li dawn jammontaw għal 38 % tal-kontribuzzjonijiet globali; billi l-Afrika kompliet tirċievi l-akbar sehem ta' impenji tal-AfT fl-2019; billi l-UE biħsiebha żżid is-sehem tal-AfT tal-UE allokat lill-pajjiżi l-anqas żviluppati (LDCs) biex tgħin tirdoppja s-sehem tagħhom tal-esportazzjonijiet globali, peress li fl-2020, is-sehem tal-LDCs tal-esportazzjonijiet globali kien għadu 1 % u s-sehem tagħhom tal-esportazzjonijiet lejn l-UE kien għadu 2 %;

G. billi l-UE għandha ssegwi approċċ ta' “Tim Ewropa” fil-kooperazzjoni tagħha mal-Afrika, inkluż aktar koordinazzjoni bejn id-direttorati ġenerali differenti tal-Kummissjoni, l-istituzzjonijiet Ewropej ta' finanzjament għall-iżvilupp, l-aġenziji Ewropej ta' kreditu għall-esportazzjoni, il-banek kummerċjali u l-Istati Membri tal-UE;

H. billi l-UE u l-Istati Membri tagħha jikkostitwixxu l-aktar sieħeb kummerċjali importanti għall-Afrika, u billi l-valur tal-kummerċ żdied għal EUR 288 biljun fl-2021 minn valur baxx ta' EUR 225 biljun fl-2020 b'riżultat tal-pandemija tal-COVID-19; billi d-defiċit kummerċjali favur l-UE naqas minn EUR 24 biljun fl-2020 għal EUR 4 biljun fl-2021; billi skont il-ftehimiet kummerċjali eżistenti u l-preferenzi unilaterali tal-UE għall-pajjiżi li qed jiżviluppaw, 90 % tal-esportazzjonijiet Afrikani jgawdu minn aċċess għas-suq uniku tal-UE mingħajr dazju u mingħajr kwoti; billi fl-2021, aktar minn 65 % tal-prodotti importati lejn l-UE mill-Afrika kienu prodotti primarji bħall-ikel u x-xorb, il-materja prima u l-enerġija, u billi fl-2021, 68 % tal-prodotti esportati mill-UE lejn l-Afrika kienu prodotti manifatturati; billi din l-istruttura kummerċjali tirrifletti l-iżbilanċ strutturali u l-interdipendenza tal-ekonomiji involuti, u għalhekk iżżomm lill-kontinent Afrikan fil-valuri aktar baxxi tal-ktajjen tal-valur globali; billi l-UE u l-Istati Membri tagħha ilhom għal żmien twil l-akbar sors ta' investiment, ta' assistenza uffiċjali għall-iżvilupp, ta' assistenza umanitarja u ta' finanzjament għas-sigurtà tal-Afrika;

I. billi fl-2021 l-Istati Uniti għamlu kummerċ ta' merkanzija mal-Afrika ta' madwar USD 26,7 biljun f'esportazzjonijiet u USD 37,5 biljun f'importazzjonijiet, b'valur ikkombinat ta' USD 64,2 biljun; billi minkejja l-inizjattiva Prosper Africa mnedija mill-amministrazzjoni preċedenti tal-Istati Uniti, il-kummerċ tal-Istati Uniti mal-Afrika sub-Saħarjana qed jistaġna u jirrappreżenta inqas minn 1 % tal-kummerċ kollu ta' merkanzija tal-Istati Uniti;

J. billi s-sehem tal-Afrika fil-kummerċ globali naqas b'mod kostanti matul dawn l-aħħar 50 sena u jammonta għal 2,9 % tal-kummerċ dinji skont l-UNCTAD; billi l-kontinent għandu livell għoli ta' dipendenza fuq l-importazzjonijiet u fuq l-esportazzjonijiet ta' riżorsi naturali bbażati fuq il-komoditajiet; billi l-kummerċ interreġjonali jammonta biss għal 14,4 % tal-kummerċ kontinentali totali;

K. billi l-Bank Afrikan tal-Iżvilupp jistma li l-kost ekonomiku tal-kummerċ illeċitu tar-riżorsi naturali huwa ta' USD 120 biljun fis-sena, li huwa 5 % tal-prodott domestiku gross (PDG) (13) tal-Afrika;

L. billi l-livell ta' kummerċ intrakontinentali fl-Afrika huwa ferm inqas mill-potenzjal tiegħu, u t-tisħiħ tiegħu huwa essenzjali għat-trasformazzjoni strutturali ekonomika sostenibbli tal-kontinent; billi s-setturi privati Afrikani u Ewropej għandhom interess kondiviż fl-implimentazzjoni effettiva u b'suċċess tal-AfCFTA, b'mod partikolari fir-rigward tat-tkabbir ekonomiku u l-opportunitajiet ta' impjieg li din mistennija toħloq; billi d-dħul fis-seħħ tal-AfCFTA fit-30 ta' Mejju 2019 u t-tnedija tal-kummerċ taħt il-preferenzi tagħha fl-1 ta' Jannar 2021 bħala proġett ewlieni tal-Ewwel Pjan ta' Implimentazzjoni ta' Għaxar Snin (2014-2023) fl-ambitu tal-Aġenda 2063 tal-UA taw spinta ġdida lill-opportunitajiet ta' kummerċ u ta' investiment pan-Afrikani u żiedu l-konnettività Ewro-Afrikana;

M. billi l-AfCFTA se ssir l-ikbar żona ta' kummerċ ħieles tad-dinja f'termini tal-pajjiżi parteċipanti, inklużi 54 mill-55 Stat Membru tal-UA, u se toħloq suq ta' 1,2 biljun ruħ, inkluża klassi medja li qed tikber b'rata mgħaġġla, u tagħmilha t-tmien l-akbar blokk ekonomiku fid-dinja b'PDG kombinat ta' USD 3 triljun, li huwa mistenni li jiżdied b'iktar mid-doppju sal-2050; billi skont il-Bank Dinji, kull sena l-PDG tal-Afrika jista' jiżdied b'1 %, l-impjieg totali tagħha b'1,2 % u l-kummerċ intra-Afrikan bi 33 %; billi l-ħolqien tal-AfCFTA jirrappreżenta opportunità kbira għall-UE, iżda s-suċċess tagħha se jiddependi fil-biċċa l-kbira mill-kapaċità tagħha li timmobilizza l-investimenti u li trawwem skambji kummerċjali u preżenza korporattiva fl-Afrika;

N. billi fi ħdan l-AfCFTA, it-tariffi fuq 90 % tal-linji tariffarji għandhom jiġu eliminati, b'impenn mill-pajjiżi mhux l-anqas żviluppati li jilliberalizzaw it-tariffi fuq prodotti mhux sensittivi fuq ħames snin u mil-LDCs fuq 10 snin; billi 7 % tal-linji tariffarji huma fuq prodotti sensittivi u l-pajjiżi mhux l-anqas żviluppati se jilliberalizzaw it-tariffi fuq prodotti sensittivi fuq perjodu ta' 10 snin u l-LDCs fuq 13-il sena; billi 3 % tal-linji tariffarji jistgħu jiġu esklużi mil-liberalizzazzjoni; billi l-AfCFTA hija pass importanti biex jiġi eliminat il-mudell attwali għall-kummerċ formali fl-Afrika, li huwa kkaratterizzat minn ħinijiet twal ta' qsim tal-fruntieri, rekwiżiti regolatorji estensivi u taxxi għoljin;

O. billi l-AfCFTA għandha l-għan li, minbarra li tkun strument ta' liberalizzazzjoni tal-kummerċ, tkun fattur abilitanti tat-tkabbir inklużiv u l-iżvilupp sostenibbli f'konformità mal-Aġenda 2063; billi l-implimentazzjoni effettiva u kkoordinata tal-AfCFTA bħala reġim kontinentali hija essenzjali għat-tisħiħ tal-kummerċ intra-Afrikan u se tkun sfida kbira, b'saffi u impenji differenti li jirriżultaw minn ftehimiet kummerċjali, komunitajiet ekonomiċi reġjonali u unjonijiet doganali li jirrikjedu miżuri estensivi għall-iżvilupp ta' infrastruttura tat-trasport transfruntiera u faċilitazzjoni kummerċjali mtejba biex jippermettu aħjar il-ktajjen tal-valur transfruntiera; billi r-riformi ta' governanza mmirati lejn il-faċilitazzjoni tal-kummerċ, l-ostakli mhux tariffarji għall-kummerċ, il-konformità mal-istandards komuni tekniċi u dawk relatati mas-saħħa dwar il-prodotti u l-liġi tax-xogħol, ir-rimedji u s-salvagwardji kummerċjali huma essenzjali biex jintlaħqu l-aspirazzjonijiet tal-UA u biex l-AfCFTA ssir reġim effettiv u prevedibbli; billi, bħal kull ftehim kummerċjali, l-AfCFTA se toħloq effetti pożittivi u negattivi u huwa essenzjali li jkun hemm miżuri ta' appoġġ xierqa fis-seħħ biex jimmitigaw kwalunkwe effett negattiv u jiżguraw li l-AfCFTA tkun tista' tikkontribwixxi għall-avvanz tal-intrapriżi żgħar u ta' daqs medju (SMEs) u b'mod partikolari tiżgura li n-nisa u l-kumpaniji mmexxija miż-żgħażagħ ikunu jistgħu jibbenefikaw minn opportunitajiet ġodda;

P. billi fir-rigward tal-kummerċ u b'mod partikolari r-regoli tal-oriġini u tal-akkumulazzjoni, id-diversi arranġamenti tal-UE mal-pajjiżi Afrikani wasslu għal frammentazzjoni tal-kontinent Afrikan, u b'hekk ħolqu ostakli relatati mat-tariffi u xekklu l-bini ta' ktajjen tal-valur transfruntiera fl-AfCFTA;

Q. billi l-istati Afrikani mhumiex omoġenji; billi l-kontinent Afrikan huwa partikolarment vulnerabbli għal “xokkijiet” esterni minħabba r-rata għolja ta' dipendenza tiegħu, mhux biss fuq riżorsi finanzjarji esterni u introjtu bħar-rimessi barranin, l-investiment dirett barrani, it-turiżmu u l-għajnuna esterna, iżda wkoll fuq l-importazzjonijiet ta' prodotti manifatturati;

R. billi l-Afrika hija kontinent ta' tama u opportunità u titqies bħala tali minn għadd dejjem jikber taż-żgħażagħ tagħha; billi l-Afrika hija l-iktar kontinent żagħżugħ fid-dinja, b'età medjana ta' 19,8-il sena u 60 % tal-popolazzjoni hija taħt l-età ta' 25 sena; billi sal-2050, il-popolazzjoni tal-Afrika se tkun irduppjat, minn madwar 1,2 biljun ruħ għal madwar 2,4 biljun, u billi, sal-istess sena, 50 % tal-popolazzjoni globali taħt l-età ta' 25 sena se tkun fl-Afrika, li se tkun sfida sinifikanti għall-ekonomiji u l-governanza demokratika tal-pajjiżi Afrikani u se jkollha impatt fuq il-ġeopolitika, il-kummerċ globali u l-migrazzjoni; billi llum l-Afrika tospita erba' darbiet aktar tfal mill-Ewropa u billi 70 % tal-popolazzjoni tal-Afrika sub-Saħarjana għandha inqas minn 30 sena; billi ż-żieda fil-popolazzjoni u l-għadd dejjem jiżdied ta' individwi tal-klassi medja se jirrikjedu żieda proporzjonali fil-provvisti tal-ikel, u għalhekk is-settur agroalimentari għandu jiftaħ opportunitajiet ekonomiċi u ta' impjieg għaż-żgħażagħ Afrikani, li l-parteċipazzjoni tagħhom fis-settur se tkun essenzjali wkoll biex tiġi żgurata s-sostituzzjoni ġenerazzjonali u biex tiġġedded is-sistema agroalimentari; billi ż-żgħażagħ tal-Afrika jeħtieġu edukazzjoni ta' kwalità u opportunitajiet ta' impjieg u negozju biex ikunu jistgħu jikkontribwixxu għat-tkabbir u l-iżvilupp sostenibbli ta' pajjiżhom; billi l-popolazzjoni tal-Ewropa qed tixjieħ u ħafna setturi ekonomiċi diġà qed jirrapportaw nuqqas ta' ħaddiema kwalifikati u problemi biex isibu apprendisti; billi t-tisħiħ tal-pożizzjoni tan-nisa u taż-żgħażagħ fl-Afrika tikkontribwixxi kemm għat-tkabbir ekonomiku kif ukoll għall-avvanz tal-pożizzjoni tagħhom fis-soċjetà;

S. billi l-għan tal-SDG ta' Żero Ġuħ huwa li jintemm il-ġuħ sal-2030 u li tinkiseb sigurtà tal-ikel u nutrizzjoni mtejba; billi l-progress fir-rigward ta' dan l-għan naqas f'dawn l-aħħar snin, b'aktar minn 800 miljun persuna fuq il-pjaneta tagħna li għad iridu jsofru l-ġuħ kull lejl; billi l-Organizzazzjoni tal-Ikel u l-Agrikoltura (FAO) bassret li l-għadd ta' persuni fl-Afrika li jsofru l-ġuħ se jiżdied b'mod sinifikanti minn 280 għal 300 miljun, u b'hekk sal-2030 se titpoġġa fuq l-istess livell mal-Asja bħala r-reġjuni bl-ogħla għadd ta' persuni b'nuqqas ta' nutrizzjoni; billi l-insigurtà tal-ikel marret għall-agħar fil-kontinent u 21 % tal-popolazzjoni kienet qed issofri minn malnutrizzjoni fl-2020; billi s-Summit tan-Nazzjonijiet Uniti dwar is-Sistemi tal-Ikel tal-2021 stabbilixxa li dawn ix-xejriet mhux mixtieqa qed jiġu xprunati miż-żieda fil-frekwenza u l-intensità tal-kunflitt, il-varjabbiltà fil-klima u l-estremitajiet klimatiċi, it-tnaqqis fir-ritmu ekonomiku u r-reċessjonijiet ekonomiċi, u l-livelli għoljin ta' inugwaljanza, u li dawn tal-aħħar żdiedu minħabba t-tnaqqis fir-ritmu ekonomiku fl-2020, li kien prinċipalment konsegwenza tal-miżuri ta' konteniment minħabba l-COVID-19 madwar id-dinja;

T. billi t-tibdil fil-klima u d-degradazzjoni ambjentali huma theddid eżistenzjali għall-Afrika, l-UE u d-dinja kollha, u jirrikjedu rispons konġunt u investimenti sostantivi fir-reżiljenza; billi r-relazzjonijiet kummerċjali UE-Afrika jrid ikollhom rwol kruċjali fl-indirizzar tat-tranżizzjoni klimatika u fit-trawwim ta' sforzi komuni biex jinkisbu tkabbir sostenibbli, żvilupp ekonomiku inklużiv u aċċess għall-beni pubbliċi, b'mod partikolari permezz tal-promozzjoni ta' ktajjen tal-provvista sostenibbli u d-diversifikazzjoni tal-kummerċ fit-tranżizzjoni lejn ekonomija b'livell baxx ta' emissjonijiet ta' karbonju; billi l-UE impenjat ruħha li ssir l-ewwel kontinent newtrali għall-klima sal-2050 u li tissepara t-tkabbir ekonomiku tagħha mill-użu tar-riżorsi; billi l-pajjiżi Afrikani s'issa ftit li xejn ikkontribwew u qed jikkontribwixxu għall-emissjonijiet ta' gassijiet b'effett ta' serra, irrispettivament minn jekk dawn jitkejlux permezz ta' emissjonijiet storiċi, attwali jew mistennija u f'termini totali jew per capita, filwaqt li l-produzzjoni, l-istil ta' ħajja u d-drawwiet tal-konsum fl-UE jikkontribwixxu għat-tibdil fil-klima; billi l-effetti tat-tibdil fil-klima se jkunu katastrofiċi, b'mod partikolari għal ħafna stati Afrikani, li wħud minnhom se jkunu fost l-agħar li se jintlaqtu; billi fl-Afrika sub-Saħarjana, il-kostijiet ta' adattament biex jiġu evitati l-kostijiet saħansitra ogħla ta' għajnuna addizzjonali f'każ ta' diżastru huma stmati li se jkunu USD 30-50 biljun fis-sena matul l-għaxar snin li ġejjin, jew 2-3 % tal-PDG reġjonali; billi s-27 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (COP27) se ssir fl-istat Afrikan tal-Eġittu fl-2022; billi t-tranżizzjoni lejn dinja dekarbonizzata trid tkun ġusta u ekwa; billi l-UE pproponiet li l-aċċess għall-enerġija jsir wieħed mill-pilastri ewlenin tal-kooperazzjoni mal-Afrika fl-ambitu tal-Patt Ekoloġiku Ewropew;

U. billi l-UE u l-UA ħabbru pakkett ta' investiment Afrika-Ewropa ta' EUR 150 biljun fuq perjodu ta' sitt snin, b'medja ta' EUR 25 biljun fis-sena, li se jappoġġa ambizzjonijiet komuni għall-Aġenda 2030 u l-Aġenda UA 2063 u se jkollu komponenti dwar l-investiment, is-saħħa u l-edukazzjoni; billi dawn l-investimenti ma għandhomx iżidu mal-piż tad-dejn tal-pajjiżi Afrikani;

V. billi madwar 34 % tal-unitajiet domestiċi Afrikani jgħixu taħt il-linja tal-faqar internazzjonali ta' USD 1,90 kuljum, u madwar 40 % tal-ġid totali tal-kontinent huwa proprjetà ta' madwar 0,0001 % tal-popolazzjoni tiegħu; billi għad hemm disparitajiet kbar fl-iżvilupp tal-pajjiżi Afrikani; billi minħabba t-tkabbir rapidu mistenni tal-popolazzjoni Afrikana, huwa saħansitra aktar essenzjali li jiġi żgurat li din tkun akkumpanjata minn żvilupp sostenibbli, edukazzjoni ta' kwalità u ħolqien ta' impjiegi deċenti;

W. billi madwar pajjiż wieħed biss minn kull tliet pajjiżi Afrikani għandu programmi nazzjonali tal-pajjiżi għax-xogħol deċenti, li ġew stabbiliti bħala l-mezz ewlieni ta' twassil għall-appoġġ tal-Organizzazzjoni Internazzjonali tax-Xogħol (ILO) imfassal apposta għall-prijoritajiet u l-eżiti ta' kull pajjiż;

X. billi l-Kummissjoni nediet l-Inizjattiva dwar il-Kawkaw Sostenibbli, immexxija b'mod konġunt mid-Direttorat Ġenerali għall-Kummerċ u d-Direttorat Ġenerali għas-Sħubijiet Internazzjonali u ffokata fuq il-Ghana u l-Kosta tal-Avorju, u bil-Kamerun bħala osservatur, u l-objettivi ewlenin huma li jiġi żgurat introjtu sostenibbli għall-għajxien għall-bdiewa, li tinkiseb l-eliminazzjoni tat-tħaddim tat-tfal fil-katina tal-provvista tal-kawkaw u li tinkiseb l-eliminazzjoni tad-deforestazzjoni għall-finijiet tal-ħolqien ta' pjantaġġuni tal-kawkaw;

Y. billi r-rapport tal-UNICEF/ILO 2021 dwar it-tħaddim tat-tfal jindika li t-tħaddim tat-tfal ilu jiżdied fl-Afrika sub-Saħarjana mill-2012 u li din ix-xejra 'l fuq se tkompli minħabba l-effetti mifruxa tal-pandemija;

Z. billi l-pandemija tal-COVID-19 u l-konsegwenzi ekonomiċi tagħha fl-2020 tefgħu t-tkabbir fl-Afrika kollha lura u jista' jkun li tefgħu lil 30 miljun persuna addizzjonali fil-faqar u aggravaw il-prevalenza tat-tħaddim tat-tfal; billi l-pakketti għall-irkupru ta' wara l-pandemija juru bidla enormi fil-kunsens politiku; billi l-kapaċità tal-fondi pubbliċi li jappoġġaw l-irkupru tvarja minn reġjun għal ieħor, u din tikkawża riskju imminenti li jiġu aggravati l-inugwaljanzi; billi sa Marzu 2022 r-rata sħiħa tat-tilqim ma kinitx ogħla minn 15 % fl-Afrika (meta mqabbla ma' 73 % fl-UE); billi miljuni ta' vaċċini se jkollhom jinqerdu qabel ma jkunu jistgħu jintużaw f'nazzjonijiet ifqar minħabba data ta' skadenza li qed toqrob malajr; billi l-UE u l-UA impenjaw ruħhom li jappoġġaw is-sovranità tas-saħħa Afrikana sħiħa sabiex il-kontinent ikun jista' jirreaġixxi għal emerġenzi futuri tas-saħħa pubblika, u impenjaw ruħhom li jappoġġaw, għal dan l-għan, aġenda komuni għall-manifattura tal-vaċċini u tal-mediċini, u għall-iżvilupp ta' servizzi dijanjostiċi u terapewtiċi u tal-prodotti tas-saħħa fl-Afrika, inkluż permezz ta' investiment fil-kapaċitajiet ta' produzzjoni, it-trasferimenti volontarji tat-teknoloġiji u t-tisħiħ tal-qafas regolatorju sabiex jippermetti aċċess ekwu għall-vaċċini u għas-servizzi dijanjostiċi u terapewtiċi; billi l-Parlament jilqa' l-miżuri kollha b'appoġġ għas-sistema tas-saħħa Afrikana u l-kapaċitajiet tas-saħħa tal-kontinent;

AA. billi rkupru sostenibbli u inklużiv fl-Afrika mill-COVID-19 se jirrikjedi USD 1 triljun addizzjonali fis-sena, minbarra d-distakk annwali ta' USD 2,5 triljun fil-finanzjament għall-SDGs li kien hemm qabel il-kriżi; billi dan l-isforz jikkostitwixxi opportunità importanti ta' investiment; billi l-Bank Ewropew tal-Investiment (BEI) żied l-isforzi tiegħu biex jgħin lis-sħab Afrikani jirrispondu għall-kriżi ekonomika u tas-saħħa tal-COVID-19 billi pprovda EUR 5 biljun biex jappoġġa aktar minn EUR 12-il biljun f'investiment privat u pubbliku trasformattiv fl-Afrika kollha fl-2020;

AB. billi s-Sitt Summit UE-UA enfasizza l-urġenza tal-kontribut tal-Organizzazzjoni Dinjija tal-Kummerċ (WTO) għall-ġlieda kontra l-pandemija u għall-irkupru tal-ekonomija globali, u impenja lill-partijiet biex jaħdmu b'mod kostruttiv lejn ftehim dwar rispons komprensiv tad-WTO għall-pandemija li jinkludi aspetti relatati mal-kummerċ u dawk relatati mal-proprjetà intellettwali; billi l-Kummissjoni Ewropea u l-gvernijiet tal-Istati Uniti, l-Indja u l-Afrika t'Isfel laħqu proposta ta' kompromess fid-WTO li għandha tiġi ppreżentata lill-istati membri tad-WTO u li tiffaċilita eżenzjoni ta' ċerti regoli tal-proprjetà intellettwali, b'mod partikolari ċerti kriterji ta' dispożizzjonijiet ta' liċenzjar obbligatorju fl-ambitu tal-Ftehim tad-WTO dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS), filwaqt li għadha ma tinkludix dispożizzjonijiet rigward għodod dijanjostiċi, apparati u trattamenti kif mitlub mill-Istati Afrikani; billi għad trid tinbeda diskussjoni usa' fid-WTO;

AC. billi l-istqarrija għall-istampa għar-rapport tal-Workshop dwar il-Bijodiversità u l-Pandemiji tal-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi tinnota li “r-riskju tal-pandemija jista' jitnaqqas b'mod sinifikanti billi jitnaqqsu l-attivitajiet tal-bniedem li jixprunaw it-telf tal-bijodiversità, permezz ta' konservazzjoni akbar ta' żoni protetti, u permezz ta' miżuri li jnaqqsu l-isfruttament mhux sostenibbli ta' reġjuni b'bijodiversità għolja”;

AD. billi skont il-Fond Monetarju Internazzjonali, madwar 60 % tal-pajjiżi b'introjtu baxx huma f'riskju għoli li jidħlu f'dejn moruż jew diġà jinsabu fih b'riżultat tal-kriżi tal-COVID-19, filwaqt li fl-2015 dik il-figura kienet inqas minn 30 %; billi l-gvernijiet ta' pajjiżi b'dejn kbir kemm fl-Ewropa kif ukoll fl-Afrika jsibuha diffiċli biex jimmobilizzaw l-investiment tant meħtieġ fil-prekundizzjonijiet għall-iżvilupp ekonomiku, bħal forza tax-xogħol kwalifikata u infrastruttura moderna;

AE. billi s-Segretarjat tal-AfCFTA stabbilixxa Fond ta' Aġġustament tal-AfCFTA ta' USD 1 biljun, iffinanzjat mill-Bank Afrikan għall-Esportazzjoni u l-Importazzjoni (Afreximbank), li għandu l-għan li jappoġġa lil pajjiżi li jsofru minn telf ta' introjtu mit-taxxa fuq żmien qasir b'riżultat tat-tnaqqis jew l-eliminazzjoni tat-tariffi tagħhom; billi s-segretarjat tal-AfCFTA jistma li l-ħtieġa attwali hija ta' madwar USD 7 biljun;

AF. billi l-UE hija l-akbar importatur u esportatur ta' prodotti agroalimentari fid-dinja; billi minkejja l-fatt li l-Afrika għandha l-aktar raba' li jinħadem fid-dinja, il-pajjiżi tal-UA huma importaturi netti tal-ikel, u l-bdiewa tagħhom jipproduċu inqas mill-potenzjal tagħhom, parzjalment minħabba l-effetti ta' ċerti politiki u prattiki domestiċi Ewropej fuq il-prezzijiet li l-bdiewa Afrikani jistgħu jiksbu għall-prodotti tagħhom fis-swieq lokali, miżjuda b'tariffi li jagħmlu l-esportazzjonijiet tal-ikel ipproċessat mill-Afrika mhux kompetittivi; billi l-esportazzjonijiet tat-trab tal-ħalib tal-UE appoġġati mill-politika agrikola komuni lejn l-Afrika tal-Punent żdiedu, u billi t-triplikar tal-esportazzjonijiet minn mindu l-UE neħħiet il-kwoti tal-ħalib tagħha fl-2015 kellu konsegwenzi serji għal ħafna rgħajja u bdiewa lokali li l-prezzijiet tal-ħalib tagħhom ma jistgħux jikkompetu mal-prezzijiet baxxi ħafna għat-trab tal-ħalib; billi r-rispett ta' kundizzjonijiet ġusti għall-kummerċ UE-Afrika fi prodotti agrikoli għandu jkun il-linja bażi għall-esportazzjonijiet u l-importazzjonijiet tal-UE u tal-Afrika ta' ikel u prodotti agrikoli oħra, flimkien mal-ħtieġa li jiġi żgurat li l-esportazzjonijiet agrikoli ma jikkontradixxux l-għan li jiġi stabbilit settur tal-ikel aktar reżiljenti fl-Afrika; billi biex tiġi avvanzata l-agrikoltura sostenibbli fiż-żewġ kontinenti, għandu jkun hemm lok għal mudelli ta' riforma agrikola fl-Afrika u fl-Ewropa li joffru lill-bdiewa dinjità, isaħħu r-reżiljenza domestika u reġjonali u li jistgħu jisfruttaw il-potenzjal għaż-żewġ kontinenti biex jiżguraw nutrizzjoni abbundanti u jsiru awtosuffiċjenti fl-ikel, kif ukoll kontributuri għas-sigurtà tal-ikel f'reġjuni oħra tad-dinja; billi l-biedja mill-familji tipprevedi sa 70 % tal-provvista tal-ikel fil-kontinent li fil-fatt tiġi kkunsmata mill-Afrikani, minflok ma titkabbar bl-iskop li tiġi esportata; billi skont ir-Rapport tal-2016 dwar l-Iżvilupp tal-Bniedem fl-Afrika tal-Programm ta' Żvilupp tan-NU, l-inugwaljanza bejn il-ġeneri qed tiswa 6 % tal-PDG tar-reġjun lill-Afrika sub-Saħarjana, u dan jipperikola l-isforzi tal-kontinent biex jikseb żvilupp uman inklużiv u tkabbir ekonomiku; billi l-ugwalizzazzjoni tal-aċċess tan-nisa għall-inputs agrikoli tista' żżid il-produzzjoni tal-għelejjel b'sa 19 %, tagħti spinta lill-PDG agrikolu u globali u toħroġ mijiet ta' eluf ta' persuni mill-faqar (14);

AG. billi fl-2020, kien hemm żieda ta' kważi 40 % fl-għadd ta' persuni affettwati mill-insigurtà tal-ikel meta mqabbel mas-sena preċedenti; billi l-gwerra fl-Ukrajna turi l-interkonnettività tas-sigurtà tal-ikel u s-suq globali, u d-dipendenza ta' xi pajjiżi Afrikani fuq l-importazzjonijiet tal-ikel minn għadd żgħir ta' pajjiżi jew reġjuni esportaturi; billi d-dipendenza żejda tista' tħalli lill-pajjiżi vulnerabbli għal xokkijiet esterni; billi l-inizjattiva Missjoni ta' Reżiljenza Alimentari u Agrikola ġiet ippreżentata fis-Summit tal-G7 fl-24 ta' Marzu 2022, b'miżuri konkreti biex tiġi żgurata s-sigurtà tal-ikel globalment, u b'mod partikolari fil-pajjiżi Afrikani l-aktar milquta mill-interruzzjoni fil-produzzjoni tal-ikel li rriżultat mill-gwerra fl-Ukrajna; billi stħarriġ tal-unitajiet domestiċi mill-Fond Monetarju Internazzjonali sab li t-twessigħ tal-aċċess għal sistemi ta' twissija bikrija u informazzjoni dwar il-prezzijiet tal-ikel u t-temp, anke permezz ta' test sempliċi jew messaġġ bil-vuċi biex il-bdiewa jiġu infurmati dwar meta jħawlu, isaqqu jew jiffertilizzaw l-għelejjel tagħhom, jista' jippermetti agrikoltura intelliġenti fil-livell klimatiku u għandu l-potenzjal li jnaqqas ir-riskju tal-insigurtà tal-ikel bi 30 punt perċentwali;

AH. billi l-intrapriżi mikro, żgħar u ta' daqs medju f'pajjiżi bi dħul baxx u medju fl-Afrika jsofru, f'termini ta' kummerċ intra-Afrikan, minn kostijiet sinifikanti ta' tranżazzjoni u dewmien ikkawżati minn relazzjonijiet transfruntiera limitati bejn il-banek, kwistjonijiet b'disponibbiltà tal-munita barranija, kostijiet tas-servizz għoljin għall-intermedjarji u l-ħtieġa li l-muniti tal-bejgħ u tax-xiri jiġu kklassifikati kontra d-dollaru Amerikan; billi l-iżviluppi teknoloġiċi u l-kooperazzjoni bejn il-banek ċentrali bħal dawk fl-ambitu tas-Sistema ta' Pagament u Saldu Pan-Afrikana jistgħu joffru soluzzjoni għal din il-problema;

AI. billi qed isiru negozjati fl-AfCFTA dwar il-liberalizzazzjoni ppjanata tas-servizzi, li jibdew b'ħames setturi ta' prijorità identifikati mill-UA, jiġifieri t-trasport, it-turiżmu, il-komunikazzjoni, is-servizzi finanzjarji u kummerċjali; billi s-servizzi jirrappreżentaw 54 % tal-PDG Afrikan u 75 % tal-investiment dirett barrani;

AJ. billi l-Istrateġija tal-UA dwar it-Trasformazzjoni Diġitali għall-Afrika (2020-2030) tipprevedi suq uniku diġitali sikur għall-Afrika sal-2030, fejn il-moviment tal-persuni, tas-servizzi u tal-kapital ikun żgurat u l-individwi u n-negozji jkunu jistgħu jaċċessaw u jinvolvu ruħhom mingħajr xkiel f'attivitajiet online f'konformità mal-AfCFTA; billi l-ekonomija diġitali fl-Afrika toffri prospetti għal żieda fil-ħolqien tal-impjiegi, b'mod partikolari għall-SMEs, li jipprovdu madwar 80 % tal-impjiegi madwar il-kontinent u huma s-sinsla tal-ekonomija Afrikana; billi d-diġitalizzazzjoni tal-kummerċ u l-promozzjoni ta' sistemi ta' kummerċ mingħajr karti għandhom potenzjal sinifikanti li jappoġġaw kummerċjanti fuq skala żgħira, inklużi intrapriżi mmexxija min-nisa u intraprendituri żgħażagħ; billi jinħtieġ investiment sostantiv fl-infrastruttura tal-Internet biex tiġi ffaċilitata l-parteċipazzjoni diġitali tal-popolazzjoni Afrikana, li minnha 33 % biss kellhom aċċess għall-internet fl-2021; billi s-sħab Afrikani tagħna qed ifittxu wkoll b'mod attiv l-assistenza tal-UE fit-tisħiħ tal-infrastruttura diġitali tal-Afrika u fl-iżgurar ta' konnettività xierqa u aċċess għall-internet fil-kontinent kollu; billi l-Afrika għadha lura ferm wara l-Istati Uniti, iċ-Ċina u sa ċertu punt l-Ewropa f'dak li għandu x'jaqsam mal-iżviluppi teknoloġiċi diġitali; billi skont l-UNCTAD, l-Afrika tammonta għal inqas minn 1 % tal-esportazzjonijiet globali ta' servizzi tanġibbli b'mod diġitali;

1. Jafferma li r-relazzjonijiet kummerċjali u ta' investiment UE-Afrika jiffurmaw parti mill-isforz konġunt tagħna biex jintlaħqu l-SDGs tan-NU sal-2030 u l-objettivi tal-Ftehim ta' Pariġi; jisħaq li l-Afrika hija prijorità ġeografika ewlenija fl-istrateġija kummerċjali l-ġdida tal-UE, u jissotolinja l-importanza ta' djalogu aktar robust bejn l-UE u l-Afrika; jenfasizza, f'dan ir-rigward, li l-UE għandha tinvesti aktar sforzi biex tieħu s-sħubija lil hinn mir-relazzjoni tradizzjonali “donatur-riċevitur”; jisħaq li l-modernizzazzjoni tar-relazzjonijiet kummerċjali u ta' investiment UE-UA tista' ġġib benefiċċji enormi f'termini tal-istimolu tat-tkabbir ekonomiku, l-integrazzjoni reġjonali, it-tnaqqis tal-faqar u l-ħolqien tal-impjiegi, tista' tikkontribwixxi għall-irkupru mill-pandemija tal-COVID-19 u għat-trasformazzjoni ekoloġika u diġitali tal-ekonomiji tal-pajjiżi kemm fl-UE kif ukoll fl-UA, kif ukoll fost is-sħab kummerċjali globali tagħna, u trid taderixxi mal-prinċipju tal-koerenza tal-politiki għall-iżvilupp kif minqux fl-Artikolu 208 tat-Trattat dwar il-Funzjonament tal-Unjoni Ewropea; jissottolinja li l-prossimità ġeografika u r-rabtiet storiċi u kulturali li ilhom żmien twil qed jissaħħu dejjem aktar permezz ta' skambji kummerċjali li qed jikbru; jisħaq li l-parteċipazzjoni tal-organizzazzjonijiet tas-soċjetà ċivili trid tkun pedament tal-istrateġija UE-UA biex jintlaħqu l-SDGs tan-NU;

2. Jistieden lill-Kummissjoni tapprofondixxi u tistruttura aħjar il-kooperazzjoni tagħha mas-sħab Afrikani tagħna u għalhekk tistabbilixxi djalogu politiku regolari ta' livell għoli, li jinkludi dimensjoni parlamentari li tinvolvi wkoll lill-Parlament Ewropew; jitlob li dan id-djalogu jiġi kkomplementat minn skambju fil-livell ta' raggruppamenti reġjonali, kif ukoll stati individwali, u minn djalogu parallel mal-partijiet ikkonċernati tas-soċjetà ċivili fl-Afrika u l-UE bħala elementi vitali fl-avvanz tas-sħubija ugwali tal-UE mal-Afrika;

3. Jisħaq fuq l-importanza li tinħoloq bażi infrastrutturali u industrijali reżiljenti, kompetittiva u soda fl-Afrika, kif stabbilit fl-Aġenda 2063 tal-UA, bl-għan li jiġu żviluppati ktajjen tal-valur reżiljenti u ta' pproċessar b'valur miżjud għoli ta' materja prima fl-Afrika bħala perkors ewlieni lejn il-ħolqien ta' impjiegi ta' kwalità; jistieden lill-Kummissjoni u lill-intrapriżi u l-investituri Ewropej, inkluż il-BEI, japplikaw teknoloġiji ta' produzzjoni moderni, sostenibbli u, fejn possibbli, newtrali għall-klima fi proġetti ta' industrijalizzazzjoni Afrikani; jinsisti li s-sħab soċjali jkunu involuti fl-istadji kollha tal-promozzjoni tal-industrijalizzazzjoni; jisħaq, f'dan ir-rigward, fuq il-ħtieġa li jingħata appoġġ lill-Afrika fit-tfassil tal-politiki makroekonomiċi, fiskali, monetarji u kummerċjali indipendenti tagħha u jistieden lill-Kummissjoni tippermetti lill-pajjiżi tal-Organizzazzjoni tal-Istati Afrikani, tal-Karibew u tal-Paċifiku (OSAKP) jipproteġu l-industriji ġodda tagħhom, inkluż permezz ta' appoġġ tekniku u finanzjarju, u tipprevedi d-dritt li ssir leġiżlazzjoni f'dak ir-rigward; jisħaq li l-isforzi għall-ħarsien tal-ambjent għandhom jitqiegħdu fiċ-ċentru tal-politiki u l-programmi ta' kooperazzjoni b'appoġġ għall-industrijalizzazzjoni u l-ħolqien ta' impjiegi deċenti fl-Afrika, li għandhom jiġu stabbiliti u implimentati mill-partijiet ikkonċernati kollha responsabbli miż-żewġ kontinenti;

4. Jistieden lill-Kummissjoni tippromwovi investimenti sostenibbli biex timxi lejn ekonomija ħielsa mill-karbonju, f'konformità mal-wegħda tagħha fil-Patt Klimatiku ta' Glasgow, filwaqt li tiżgura forniment u ġestjoni responsabbli u sostenibbli tar-riżorsi naturali u tal-materja prima, kif ukoll l-immaniġġjar sostenibbli tal-iskart f'konformità mal-objettivi tagħha tal-Patt Ekoloġiku;

5. Jissottolinja r-rwol fundamentali tal-istituzzjonijiet, l-awtoritajiet u l-infrastruttura statali li jiffunzjonaw, u jqis li n-nuqqas tagħhom jista' jkun ostaklu kbir għall-kummerċ; jisħaq, f'dan ir-rigward, li l-pajjiżi Afrikani kollha għandhom itejbu ċ-ċertezza legali, peress li din hija vitali għall-iżvilupp ta' kwalunkwe tip ta' kummerċ; jistieden lill-Kummissjoni taħdem mill-qrib mal-kontropartijiet Afrikani tagħha biex tiggarantixxi ambjent tan-negozju li jwassal għall-investiment;

6. Jisħaq fuq il-ħtieġa li l-proposti ekonomiċi u kummerċjali tal-Aġenda l-ġdida għall-Mediterran, adottata mill-Kummissjoni fid-9 ta' Frar 2021, jiġu adattati għas-sitwazzjoni ta' emerġenza attwali; jappella għall-implimentazzjoni bla xkiel tal-proġetti relatati mal-kummerċ fl-ambitu tal-Pjan Ekonomiku u ta' Investiment mill-aktar fis possibbli;

7. Jissottolinja li l-UE teħtieġ pedament kompletament ġdid għas-sħubija ekonomika tagħha mal-Afrika, fuq bażi ugwali u bbażata fuq l-ugwaljanza, ir-rispett reċiproku u l-fehim, inklużi l-isfidi li jiffaċċjaw is-sħab Afrikani fil-kuntest tar-relazzjonijiet kummerċjali u ta' investiment, filwaqt li jitqiesu d-dinamiċi li qed jinbidlu u jiġu indirizzati l-iżbilanċi u n-nuqqasijiet kontinwi; jemmen li din hija opportunità unika biex jerġgħu jitqajmu r-relazzjonijiet kummerċjali bejn iż-żewġ kontinenti, u li s-Summit stabbilixxa perkors għall-UE u l-UA biex jinvolvu ruħhom fi sħubija mġedda, ta' benefiċċju reċiproku u sostenibbli bbażata fuq is-solidarjetà u l-kooperazzjoni, u biex jissawru mill-ġdid ir-relazzjonijiet ekonomiċi, kummerċjali u tan-negozju bl-għan li jagħtu s-setgħa lill-Afrika, inkluż billi jiżguraw relazzjonijiet kummerċjali ġusti u etiċi li jiffavorixxu l-integrazzjoni kontinentali Afrikana; jissotolinja li r-relazzjoni kummerċjali UE-Afrika għandha tippromwovi d-drittijiet tal-bniedem u d-drittijiet tax-xogħol, il-governanza tajba, l-istat tad-dritt u l-ugwaljanza bejn il-ġeneri, u jistieden lill-Kummissjoni tippromwovi dawn l-elementi fil-kuntest tar-relazzjonijiet kummerċjali UE-Afrika;

8. Iħeġġeġ lill-Kummissjoni tgħin biex jintemm ir-rwol ta' “mili u tlestija” tan-nazzjonijiet Afrikani billi tappoġġa sistema b'diversi partijiet ikkonċernati li tippermetti lin-nazzjonijiet tal-UA jipproduċu t-tilqim tagħhom stess, kapaċità li diġà ntweriet fil-produzzjoni tal-vaċċini kontra l-HIV, li se tiftaħ spazji għall-iżvilupp ta' potenzjal xjentifiku u tnaqqas id-dipendenza fuq għadd żgħir ta' korporazzjonijiet madwar id-dinja;

9. Jisħaq li r-rispons tal-UE għall-isforzi globali tat-tilqim biex tiġi mmitigata l-pandemija tal-COVID-19 wassal għal tfixkil fir-relazzjonijiet bejn l-UE u l-Afrika; jissotolinja li l-eżiti tas-Sitt Summit UE-UA għandhom ikunu punt ta' tluq ġdid għall-avvanz tar-relazzjonijiet UE-Afrika; jistieden lill-Kummissjoni timpenja ruħha mas-sħab Afrikani b'mod bilaterali u strutturat u ssegwi impenn reġjonali u multilaterali biex tavvanza r-relazzjonijiet UE-Afrika; jistieden lill-Kummissjoni timpenja ruħha mal-Parlament dwar diskussjoni dwar il-kompromess tal-eżenzjoni tat-TRIPS innegozjat mill-“quad” tal-UE, l-Istati Uniti, l-Indja u l-Afrika t'Isfel; jistieden lill-Kummissjoni tibqa' flessibbli u prammatika fid-diskussjonijiet fid-WTO bl-għan li jintlaħaq kompromess dwar eżenzjoni tat-TRIPS immirata u temporanja ma' membri oħra tad-WTO sabiex timxi lejn konklużjoni u riżultati sinifikattivi dwar aspetti relatati mal-kummerċ u s-saħħa mit-12-il Konferenza Ministerjali;

10. Itenni l-importanza tal-paċi għal żvilupp soċjali, ambjentali u ekonomiku pożittiv; jieħu nota tan-nuqqas ta' appoġġ għar-riżoluzzjoni tal-Assemblea Ġenerali tan-NU li tikkundanna l-aggressjoni kontra l-Ukrajna fost ħafna gvernijiet Afrikani, u li l-appoġġ tal-Afrika għall-pożizzjonijiet tal-UE ma jistax jitqies bħala xi ħaġa garantita; jistieden lill-Kummissjoni u lis-Servizz Ewropew għall-Azzjoni Esterna jesploraw il-varjetà ta' raġunijiet għax-xettiċiżmu, u jżidu l-isforzi diplomatiċi biex jibnu pożizzjonijiet komuni kontra l-aggressjoni militari fiż-żewġ kontinenti;

11. Jappoġġa l-objettivi u l-aspirazzjonijiet tal-AfCFTA kif espressi fil-preambolu tagħha; jappoġġa wkoll l-aspirazzjonijiet tal-Aġenda 2063 li jinħoloq suq kontinentali bil-moviment liberu tal-persuni, tal-kapital, tal-beni u tas-servizzi, sabiex tiġi approfondita l-integrazzjoni ekonomika tal-kontinent Afrikan; iqis l-AfCFTA bħala inizjattiva ambizzjuża għall-integrazzjoni ekonomika li tippreżenta opportunità kbira għall-pajjiżi Afrikani biex jagħtu spinta lit-tkabbir inklużiv, jippermettu l-iżvilupp sostenibbli, inaqqsu l-faqar u jtejbu l-istandards tal-għajxien, jiġġeneraw għadd kbir ta' impjiegi deċenti, iżidu l-kompetittività tal-pajjiżi Afrikani, jippromwovu t-teknoloġija u l-enerġija ekoloġiċi, iżidu s-sostenibbiltà tal-finanzi pubbliċi, jiġġieldu l-korruzzjoni u jippromwovu l-governanza tajba, u jiksbu trasformazzjonijiet strutturali fl-istati parteċipanti; jistieden lill-UE tappoġġa b'mod attiv lill-AfCFTA; jisħaq li l-indikaturi fil-kejl tas-suċċess ekonomiku fl-Afrika u fl-UE għandhom jittejbu u jiġu diversifikati lil hinn mit-tkabbir tal-PDG u jirrakkomanda li ssir referenza wkoll għal indikaturi bħall-koeffiċjent Gini, l-Indikatur tal-Progress Ġenwin, l-Indiċi tal-Iżvilupp tal-Bniedem, l-indiċi Theil biex titkejjel id-diversifikazzjoni tal-esportazzjoni, l-indikaturi relatati mad-diskriminazzjoni bejn il-ġeneri, u b'mod partikolari r-rapporti ta' progress tal-SDG;

12. Ifakkar li bejn l-2014 u l-2020, l-UE allokat aktar minn EUR 74 miljun f'finanzjament għall-istabbiliment tal-AfCFTA permezz tal-Programm Pan-Afrikan tagħha, u li l-finanzjament intuża għall-bini tal-kapaċità fin-negozjati, ir-ratifika u l-implimentazzjoni tal-Ftehim AfCFTA; jistieden lill-UE u lill-Istati Membri tagħha jkomplu l-appoġġ finanzjarju u tekniku tagħhom għall-implimentazzjoni tal-AfCFTA; jinnota li biex l-AfCFTA twettaq il-wegħdiet tagħha u tmur lil hinn mis-sempliċi liberalizzazzjoni tal-kummerċ biex toħroġ lin-nies mill-faqar, il-pajjiżi fl-Afrika jeħtieġu l-ispazju politiku biex jadottaw politiki li jsaħħu l-konsistenza bejn il-miżuri kummerċjali, l-objettivi ta' diversifikazzjoni, ir-rispons għall-ħtiġijiet tal-popolazzjoni, is-sostenibbiltà u t-tkabbir inklużiv;

13. Jistieden lill-Kummissjoni kemm tal-UA kif ukoll tal-UE biex jiffaċilitaw l-iżvilupp tal-ktajjen tal-valur reġjonali u ta' infrastruttura reġjonali aħjar fl-Afrika; jisħaq fuq il-ħtieġa ta' investimenti konsistenti u sorveljanza pubblika fl-iżvilupp ta' infrastruttura sostenibbli ġenerali u transfruntiera; jiġbed l-attenzjoni għall-ħtieġa li jsir investiment sinifikanti fl-infrastruttura tat-trasport, fil-konnettività u fid-diġitalizzazzjoni sabiex jiġi ffaċilitat il-kummerċ reġjonali u b'hekk id-diversifikazzjoni u r-reżiljenza tal-ktajjen tal-valur lokali, reġjonali u kontinentali; jinnota li t-tneħħija tal-ostakli għall-kummerċ intra-Afrikan tista' tiffaċilita t-tkabbir tal-ktajjen tal-valur reġjonali, li jistgħu jiffaċilitaw l-internazzjonalizzazzjoni tal-kumpaniji Afrikani, u b'mod partikolari tal-SMEs; jisħaq li l-Global Gateway għandu jikkontribwixxi għall-iżvilupp tal-infrastruttura biex jiżdied il-kummerċ intra-Afrikan u jistieden lis-sħab tal-UA jwieġbu għall-proposti ta' Tim Ewropa għal proġetti ta' infrastruttura konġunti; jistieden kemm lill-UE kif ukoll lis-sħab Afrikani jimplimentaw il-proġetti prijoritarji identifikati b'mod konġunt mingħajr aktar dewmien, u joħolqu opportunitajiet ta' profitt relatati mal-proġetti għall-kumpaniji lokali u opportunitajiet ta' impjieg għall-popolazzjoni lokali, filwaqt li josservaw b'mod strett l-istandards ambjentali u tax-xogħol għoljin u l-Ftehim ta' Pariġi; jissottolinja l-ħtieġa ta' aktar żvilupp tal-infrastruttura għaż-żoni rurali, u jirrimarka li fl-Afrika sub-Saħarjana, madwar 40 % tal-ikel bażiku li qed jiġi ttrasportat ma jwassalx sas-suq minħabba infrastruttura fqira u n-nuqqas ta' faċilitajiet ta' tkessiħ u ħżin; jistieden lill-Kummissjoni Ewropea u lill-UA jidentifikaw il-ktajjen tal-valur reġjonali bejn l-UE u l-Afrika, lil hinn mill-flussi kummerċjali bilaterali, u jwettqu analiżi SWOT, b'mod partikolari bil-ħsieb li jiġu identifikati perkorsi għad-delokalizzazzjoni f'pajjiż qrib u oqsma ta' kollaborazzjoni bħall-ekonomija ċirkolari u l-ekoloġizzazzjoni tal-ktajjen tal-provvista; jisħaq fuq l-importanza li jiġu żviluppati aktar l-infrastruttura u l-konnessjonijiet bejn l-Afrika sub-Saħarjana u l-Afrika ta' Fuq, u bejn l-Afrika tal-Punent u l-Afrika tal-Lvant;

14. Jissottolinja l-importanza li l-ugwaljanza bejn il-ġeneri u l-integrazzjoni tal-ugwaljanza bejn il-ġeneri jiġu inklużi fir-relazzjonijiet kummerċjali UE-Afrika bħala komponent essenzjali biex jitrawwem tkabbir inklużiv u sostenibbli; jisħaq li r-relazzjonijiet kummerċjali u ta' investiment għandhom il-potenzjal li jippromwovu l-ugwaljanza bejn il-ġeneri u li jikkontribwixxu għall-għoti tas-setgħa ekonomika u soċjali lin-nisa u għal ekonomiji u soċjetajiet aktar ugwali u reżiljenti; iqis li s-sħubija UE-Afrika għandha tipprovdi appoġġ partikolari lill-intraprenditorija tan-nisa u ż-żgħażagħ f'żoni rurali u urbani, inkluż permezz ta' organizzazzjonijiet tal-produtturi żgħar, u biex tagħmel dan huwa essenzjali li jiġi appoġġat l-aċċess ugwali għar-riżorsi ekonomiċi u produttivi bħas-servizzi finanzjarji, kif ukoll għas-swieq, u li jiġu salvagwardjati d-drittijiet tal-art; jilqa' l-ħidma tal-Kummissjoni dwar il-ġbir u l-analiżi tad-data għal fehim aħjar tal-impatt tal-politika kummerċjali fuq in-nisa; jistieden lill-Kummissjoni timpenja ruħha mas-sħab Afrikani biex tippromwovi l-ugwaljanza bejn il-ġeneri u l-għoti tas-setgħa lin-nisa fir-relazzjonijiet kummerċjali UE-Afrika; jistieden lill-Kummissjoni tintegra r-relazzjonijiet kummerċjali u ta' investiment bejn l-UE u l-Afrika; jistieden lill-Kummissjoni tinkludi kapitoli awtonomi dwar il-ġeneru fl-FSE; jenfasizza r-rwol essenzjali tan-nisa rurali fl-ekonomiji agrikoli u rurali madwar il-kontinent Afrikan, b'mod partikolari fir-rigward tas-sigurtà tal-ikel; ifakkar li kważi nofs ix-xogħol agrikolu fl-Afrika jsir min-nisa; jappella sabiex jiġu żviluppati skambji bejn l-imprendituri nisa Afrikani u Ewropej permezz ta' pjattaformi li jippermettu n-networking, il-kondiviżjoni tal-esperjenzi u l-produzzjoni ta' proġetti komuni; jinkoraġġixxi l-avvanz tad-drittijiet tal-wirt għan-nisa u l-bniet u jistieden lill-UE tappoġġa lill-pajjiżi sħab, b'mod partikolari fir-rigward tar-rikonoxximent tagħhom tad-dritt sħiħ tan-nisa għad-drittijiet tal-art;

15. Jissotolinja l-ħtieġa li jiġi stabbilit djalogu pubbliku-privat kostruttiv u li l-kulturi jkunu jistgħu jevolvu bil-ħsieb tal-iżvilupp ta' network intelliġenti ta' ekosistemi, u l-ibridizzazzjoni eventwali tal-isferi pubbliċi u privati; jisħaq li, f'dan l-isfond, l-UE trid tkompli taħdem mal-pajjiżi Afrikani biex tiffaċilita u tippromwovi l-investiment privat fil-kontinent, peress li l-investiment pubbliku waħdu mhuwiex biżżejjed; jappella għal żieda ulterjuri fis-sħubijiet trilaterali pubbliċi u privati biex jiġu żviluppati rabtiet kummerċjali ġodda f'setturi ta' interess komuni bħall-enerġija, l-industrija, it-trasport;

16. Jisħaq fuq ir-rwol ewlieni attribwit lill-Pjan ta' Investiment Estern tal-UE, u b'mod partikolari l-Fond Ewropew għall-Iżvilupp Sostenibbli bħala l-ewwel pilastru tiegħu, fit-tiswir tal-politika kummerċjali u ta' investiment tal-UE lejn l-Afrika, b'mod parallel mal-FSE; ifakkar fl-enfasi tiegħu fuq it-titjib tal-klima tal-investiment fil-pajjiżi sħab; jisħaq li l-impenn tal-UE li tingħata spinta lill-investiment tas-settur privat biex jintlaħqu l-SDGs irid ikun ekwivalenti għall-istabbiliment ta' obbligi mandatorji tad-diliġenza dovuta fil-qasam tad-drittijiet tal-bniedem, tad-drittijiet soċjali u f'dak ambjentali, abbażi tal-Prinċipji Gwida tan-NU dwar in-Negozju u d-Drittijiet tal-Bniedem, li għandhom japplikaw għall-katina tal-valur kollha u jinkludu dispożizzjonijiet dwar l-aċċess għall-ġustizzja;

17. Jistieden lill-Kummissjoni kemm tal-UA kif ukoll tal-UE biex joħolqu u jiffaċilitaw il-kundizzjonijiet meħtieġa biex il-pajjiżi Afrikani jbiddlu n-natura tal-integrazzjoni tagħhom fl-ekonomija dinjija, minn sorsi ta' komoditajiet primarji, għal esportaturi ta' prodotti intermedji u finali, filwaqt li jżommu spazju politiku għas-salvagwardja tal-industriji li għadhom jibdew; jirrakkomanda kooperazzjoni msaħħa mal-universitajiet u faċilitajiet oħra ta' riċerka fl-Afrika sabiex tiġi stabbilita pjattaforma għall-iskambju tat-teknoloġija u tal-għarfien; jenfasizza, f'dan il-kuntest, l-opportunità li l-iżvilupp u l-investiment fis-swieq emerġenti jirrappreżentaw għaż-żewġ kontinenti, b'mod partikolari fis-settur tal-manifattura; jisħaq ukoll fuq l-importanza li jissaħħu r-rabtiet bejn in-negozji tal-UE u dawk Afrikani f'dan ir-rigward, sabiex jgħinu fil-ħolqien tal-valur u jgħollu l-istandards u għalhekk itejbu l-kompetittività;

18. Jisħaq li l-isforzi mmirati lejn id-diversifikazzjoni tal-katina tal-provvista joħolqu opportunitajiet għaż-żewġ kontinenti u jemmen li l-UE u l-UA għandhom jaħdmu flimkien biex joħolqu l-kundizzjonijiet u l-inċentivi meħtieġa biex jappoġġaw id-diversifikazzjoni tal-investimenti u l-produzzjoni tal-kumpaniji tal-UE u dawk Afrikani;

19. Itenni li l-UE u l-UA jikkondividu interess komuni f'sistema ta' kummerċ multilaterali stabbli u bbażata fuq ir-regoli, li tikkontribwixxi għall-avvanz tat-tkabbir ekonomiku fl-UE u fil-kontinent Afrikan; jenfasizza li r-riforma u l-modernizzazzjoni tad-WTO u tal-ġabra ta' regoli tad-WTO huma qasam importanti għall-kooperazzjoni bejn l-UE u l-UA, u jistieden lis-sħab jaħdmu flimkien biex joħolqu kummerċ ġust u ekwu u arkitettura finanzjarja globali permezz tar-rivitalizzazzjoni tad-WTO, inkluża l-finalizzazzjoni taċ-Ċiklu ta' Doha biex jitqiesu aħjar l-interessi tal-pajjiżi fin-Nofsinhar Globali, kif miftiehem mis-sħubija fid-WTO;

20. Jenfasizza li l-inizjattiva Għajnuna għall-Kummerċ immexxija mid-WTO għandha l-għan li tgħin lill-pajjiżi l-anqas żviluppati, b'mod partikolari, biex jibnu l-kapaċità min-naħa tal-provvista u l-infrastruttura relatata mal-kummerċ li jeħtieġu biex jimplimentaw u jibbenefikaw mill-ftehimiet tad-WTO u, b'mod aktar ġenerali, jespandu l-kummerċ tagħhom; jemmen li, f'dan is-sens, din l-inizjattiva hija komponent ewlieni fir-relazzjonijiet kummerċjali mal-Afrika, b'mod partikolari wara l-kriżi tal-COVID-19;

21. Jirrimarka li l-aġenda Għajnuna għall-Kummerċ għandu jkollha rwol fil-mobilizzazzjoni tar-riżorsi biex jiġu indirizzati r-restrizzjonijiet relatati mal-kummerċ, il-finanzjament tal-ħtiġijiet tal-infrastruttura u l-għajnuna għall-bini tal-kapaċità tal-pajjiżi Afrikani biex jistabbilixxu strutturi regolatorji xierqa;

22. Jissottolinja l-importanza li tissaħħaħ il-kollaborazzjoni fost id-WTO, l-UNCTAD, l-ILO, il-Programm tan-NU għall-Ambjent, l-FAO u korpi oħra tal-NU biex tinżamm il-viżjoni multilaterali ħajja billi tiġi xprunata aġenda komuni għall-prosperità kondiviża u f'konformità mal-koerenza tal-politika għall-iżvilupp;

23. Jisħaq li governanza globali responsabbli u trasparenti għandu jkollha parteċipazzjoni akbar tal-korpi parlamentari, peress li d-deputati parlamentari eletti direttament jistgħu jservu ta' rabta kruċjali bejn iċ-ċittadini u s-sistema multilaterali; jenfasizza l-importanza tal-ħidma tal-Konferenza Parlamentari dwar id-WTO organizzata b'mod konġunt mill-Parlament Ewropew u l-Unjoni Interparlamentari, u jappella għal aktar sforzi biex jiżdied l-involviment tad-deputati parlamentari mill-Afrika u b'mod partikolari l-Parlament Pan-Afrikan; jissottolinja l-ħtieġa li jiġi żgurat li d-deputati parlamentari jkollhom aċċess aħjar għan-negozjati kummerċjali u jkunu involuti fil-proċessi tat-teħid tad-deċiżjonijiet u tar-reviżjoni tad-WTO; jitlob li jissaħħaħ ir-rwol kemm tal-Parlament Ewropew kif ukoll tal-Parlament Pan-Afrikan, kif ukoll tal-parlamenti nazzjonali tal-Istati Membri kollha tad-WTO fil-fażi mandatorja tan-negozjati internazzjonali dwar il-kummerċ u l-investiment;

24. Jisħaq li r-relazzjoni mġedda UE-Afrika għandu jkollha l-aħjar interessi kondiviżi taż-żewġ kontinenti fil-qalba tagħha u għandha tibni fuq sħubija b'saħħitha; jikkonkludi li sħubija bejn partijiet ugwali, ibbażata fuq kooperazzjoni sħiħa bejn l-UA u l-UE, hija rispons xieraq għall-kompetituri globali; huwa konvint li, jekk il-kompetizzjoni ġeopolitika tal-UE hija xprunata biss minn demarkazzjoni minn potenzi dinjija oħra, it-tkomplija tal-politika tradizzjonali ta' influwenza xxekkel il-kooperazzjoni ta' benefiċċju reċiproku; jirrimarka li l-kompetizzjoni ġusta tal-interessi mhijiex skonoxxuta fl-ekonomiji tas-suq u li s-sħab Afrikani jirriżervaw id-dritt li jibbenefikaw minn sitwazzjoni ta' domanda favur tagħhom;

25. Huwa konvint li l-interessi tal-UE, bħall-aċċess għall-materja prima, it-tiswir tar-relazzjonijiet ekonomiċi għall-promozzjoni tal-ekonomija tal-UE, u l-ġestjoni tal-migrazzjoni, jiġifieri billi jiġu indirizzati l-kawżi ewlenin tagħha, jistgħu jiġu segwiti l-aħjar permezz ta' sħubija ġdida bejn partijiet ugwali; huwa konvint li sħubija ġdida bejn partijiet ugwali tista' tippermetti lill-UE ssaħħaħ b'mod effettiv l-awtonomija strateġika tagħha;

26. Jenfasizza li l-UE għandha tiffavorixxi impenn kostruttiv fl-aspetti kollha tal-migrazzjoni, l-ispostament furzat u l-mobilità, filwaqt li taħdem biex tiżgura li l-migrazzjoni sseħħ b'mod sikur u regolat tajjeb; iqis li huwa essenzjali li tinbena strateġija kondiviża fit-tul biex torbot il-politiki dwar il-kummerċ, l-iżvilupp u l-migrazzjoni, kif stabbilit f'diversi konklużjonijiet tal-Kunsill Ewropew, b'mod partikolari dawk adottati fis-16 ta' Diċembru 2021, peress li strateġija bħal din jista' jkollha rwol ewlieni fil-ġlieda kontra l-faċilitazzjoni ta' dħul klandestin ta' bnedmin u r-rotot ta' migrazzjoni illegali mill-pajjiżi Afrikani lejn l-UE;

27. Jissottolinja li t-titjib tal-kwalità tal-kummerċ interkontinentali se jirrikjedi r-regolarizzazzjoni tal-mobbiltà u l-migrazzjoni fil-kontinent Afrikan; jinsisti – għalkemm il-politika kummerċjali tista', f'ċerti ċirkostanzi, timminimizza l-migrazzjoni furzata permezz tal-ħolqien tal-impjiegi – li la l-politika kummerċjali tal-UE u lanqas l-għajnuna għall-iżvilupp tagħha m'għandhom jintużaw biex tiġi żgurata l-kooperazzjoni ta' pajjiżi mhux tal-UE dwar il-migrazzjoni, peress li dan jista' jdgħajjef il-prinċipji u l-valuri tal-UE u l-objettiv primarju tat-tnaqqis tal-faqar; ifakkar, f'dan ir-rigward, li l-migrazzjoni furzata tista' tiġi riżolta biss billi jinħolqu perkorsi legali, tissaħħaħ il-protezzjoni internazzjonali u jiġu indirizzati l-kriżijiet usa' ta' żvilupp, politiċi, klimatiċi u umanitarji li jwasslu għal spostament furzat;

28. Jinnota l-impatt tal-COVID-19 fuq il-ktajjen tal-provvista; jinsisti fuq l-importanza li jinbnew ktajjen tal-provvista aktar reżiljenti fid-dinja ta' wara l-pandemija kemm fl-UE kif ukoll fl-UA billi tissaħħaħ l-awtonomija strateġika, jiġu identifikati d-dipendenzi, jiġu indirizzati aħjar il-vulnerabbiltajiet u t-tfixkil fil-provvista, tiġi diversifikata l-produzzjoni u jsir aktar investiment f'intrapriżi li jbiddlu l-qagħda attwali li jkunu integraw l-objettivi soċjali, ambjentali u tas-saħħa fil-mudelli tan-negozju tagħhom; ifakkar fl-impenn tal-Parlament favur il-Patt Ekoloġiku Ewropew u l-inizjattivi kummerċjali mmirati lejn il-kisba tal-objettivi tiegħu, inkluż iżda mhux limitat għall-mekkaniżmu ta' aġġustament tal-karbonju fil-fruntiera, il-proposta leġiżlattiva dwar id-diliġenza dovuta obbligatorja, u l-proposta dwar prodotti li ma jikkontribwixxux għad-deforestazzjoni; jinsisti li l-Kummissjoni jeħtiġilha timmonitorja bir-reqqa l-impatt ta' dawn l-inizjattivi fuq il-kummerċ bejn l-UE u l-Afrika u tippreżenta miżuri ta' akkumpanjament biex ittaffi kwalunkwe tfixkil li jista' jkun hemm fuq perjodu qasir; jinsab konvint li fit-tul dawn l-inizjattivi leġiżlattivi se jirriżultaw f'ktajjen tal-valur globali aktar reżiljenti u sostenibbli, li jkunu ta' benefiċċju għaċ-ċittadini u n-negozji kemm fl-UE kif ukoll fl-Afrika;

29. Jiddispjaċih dwar l-impatt kbir tal-invażjoni mhux provokata u mhux ġustifikata tal-Ukrajna mwettqa mill-Federazzjoni Russa fuq iż-żieda fil-prezz tal-enerġija, tal-fjuwils, tal-materja prima u tal-prodotti agrikoli, li qed tikkawża żieda qawwija fl-ispejjeż tal-produzzjoni li qed tipperikola l-kontinwità tal-produzzjoni u tista' twassal għal interruzzjonijiet fil-katina tal-provvista; jappella għal azzjoni msaħħa fil-livell internazzjonali biex jiġi żgurat li l-proċess deċiżjonali politiku jkollu s-sigurtà tal-ikel fil-qalba tiegħu, sabiex tiġi evitata skarsezza u tiġi żgurata s-sigurtà nutrizzjonali fl-aktar pajjiżi vulnerabbli, b'mod partikolari fil-kontinent Afrikan, u li s-sigurtà tal-ikel tiġi indirizzata bis-saħħa ta' mezzi kummerċjali u jiġu evitati ostakli lill-kummerċ internazzjonali tal-ikel u tal-materja prima;

30. Jemmen li l-UE tista' tikkontribwixxi biex titnaqqas b'mod sinifikanti d-dipendenza attwali tal-Afrika fuq l-importazzjonijiet ta' ikel, żrieragħ, fertilizzanti u pestiċidi permezz ta' appoġġ finanzjarju u tekniku, djalogu politiku, skambju ta' għarfien u teknoloġiji ġodda u billi tippromwovi l-innovazzjoni Afrikana;

31. Jitlob li jkun hemm offensiva ta' investiment Ewropea-Afrikana fuq skala kbira li tipprovdi inċentivi għal żieda sinifikanti fl-investiment privat fl-istati Afrikani u tippermetti investiment pubbliku komprensiv fl-infrastruttura u fil-ġlieda kontra t-tibdil fil-klima; jilqa', f'dan il-kuntest, l-impenn li sar fis-Sitt Summit UA-UE biex jiġu mobilizzati EUR 150 biljun bħala parti mill-Global Gateway; jitlob li din l-inizjattiva ta' investiment tiġi estiża b'mod sinifikanti, flimkien mal-Istati Membri tal-UE;

32. Jitlob li l-offensiva ta' investiment tiffoka primarjament fuq proġetti biex jiġu żviluppati u estiżi l-enerġiji rinnovabbli, jiġu żgurati l-provvisti tal-ilma u l-miżuri ta' aġġustament tal-klima, u tinbena infrastruttura pubblika; jistenna li l-proġetti kollha ta' investiment jinvolvu kumpaniji sħab Afrikani u jagħtu attenzjoni mill-qrib lill-ħolqien ta' impjiegi lokali u l-approfondiment tal-ktajjen tal-valur Afrikani; jistieden lill-Kummissjoni tidentifika proġetti ta' investiment xierqa f'koordinazzjoni mas-sħab lokali, reġjonali u statali fl-Afrika u tiżgura l-implimentazzjoni tagħhom;

33. Jistieden lill-UE u lill-Istati Membri tagħha jimpenjaw ruħhom biex jappoġġaw lill-pajjiżi Afrikani fl-implimentazzjoni ta' azzjoni klimatika ambizzjuża u ġusta; jisħaq li l-finanzjament tal-UE fl-ambitu tal-Istrument il-ġdid ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali jrid jintuża biex jippromwovi approċċ ibbażat fuq id-drittijiet tal-bniedem li jpoġġi lill-komunitajiet lokali u lill-popli indiġeni fiċ-ċentru tal-isforzi klimatiċi, ambjentali u ta' żvilupp, billi jibda bil-konsultazzjoni tas-soċjetà ċivili u tal-komunità;

34. Jinnota li l-mekkaniżmi ta' finanzjament imħallat preċedenti ma rnexxilhomx jistimulaw biżżejjed investiment privat; jitlob, għalhekk, li l-inizjattiva ta' investiment tinkludi lill-SMEs lokali, li jagħtu kontribut speċjali għad-diversifikazzjoni tal-ekonomija u għall-ħolqien tal-impjiegi;

35. Jenfasizza li l-UE għandha tapprofondixxi r-relazzjonijiet ekonomiċi u kummerċjali tagħha mal-Afrika permezz ta' investimenti li joħolqu impjiegi deċenti u jippromwovu d-drittijiet tal-bniedem, tax-xogħol u dawk marbuta mal-ambjent; jissottolinja d-diskrepanza fl-aċċess għall-finanzjament fir-reġjuni u l-pajjiżi Afrikani, li hija dovuta għal diversi fatturi; jissottolinja li l-enfasi għandha titqiegħed fuq l-investimenti f'infrastruttura ġdida, bħall-infrastruttura diġitali u ekoloġika, u l-produzzjoni tal-enerġija rinnovabbli; jilqa' l-Ftehim Qafas ta' Kooperazzjoni fi Proġetti ffirmat f'Ottubru 2021 bejn il-BEI u l-Bank Ewropew għar-Rikostruzzjoni u l-Iżvilupp (BERŻ); jilqa' l-Memorandum ta' Ftehim iffirmat fl-2021 bejn il-BERŻ u l-Bank Afrikan għall-Iżvilupp għall-promozzjoni tal-iżvilupp sostenibbli tas-settur privat fl-Afrika; jistieden lill-Kummissjoni trawwem l-investiment fil-kontinent Afrikan permezz ta' strumenti finanzjarji innovattivi biex jiżdiedu l-flussi ta' kapital u jitnaqqsu r-riskji; iħeġġeġ lill-UE u lill-pajjiżi Afrikani jesploraw in-negozjazzjoni ta' ftehimiet ta' faċilitazzjoni tal-investiment sostenibbli, kif imħabbar fir-Rieżami tal-Politika Kummerċjali tal-UE ( 15 ) , li jsaħħu l-kapaċità tal-gvernijiet li jirregolaw fl-interess pubbliku, u jibbilanċjaw id-drittijiet u l-obbligi tal-investituri u l-komunitajiet bi tħassib ambjentali; ifakkar fl-importanza ewlenija ta' investiment konsistenti fis-servizzi pubbliċi, fil-kapaċitajiet ta' riċerka u fil-promozzjoni ta' setturi ekonomiċi li fihom il-pajjiżi jew ir-reġjuni għandhom il-potenzjal li jiksbu vantaġġ komparattiv; jirrakkomanda li tingħata spinta lill-opportunitajiet ta' investiment fl-Afrika, b'mod partikolari billi jiġu pprovduti aktar kapital ta' riskju u garanziji mmirati lejn l-iffaċilitar tal-investimenti; jilqa' l-Fond Ewropew għall-Iżvilupp Sostenibbli Plus (EFSD+) li jippermetti lill-istituzzjonijiet finanzjarji għall-iżvilupp jieħdu aktar riskju fil-programmi ta' investiment tagħhom; ifakkar li l-Aġenda ta' Azzjoni ta' Addis Ababa dwar il-finanzjament għall-iżvilupp enfasizzat il-ħtieġa li jiġu mmobilizzati aktar riżorsi nazzjonali biex jintlaħqu l-Għanijiet ta' Żvilupp Sostenibbli;

36. Iħeġġeġ lill-pajjiżi Afrikani, fi żmien meta l-UNICA jirrapporta li ħafna mit-trattati ta' investiment konklużi fis-snin disgħin u fil-bidu tas-snin elfejn reċentement skadew jew waslu biex jiskadu, biex jirrieżaminaw u jirriformaw it-trattati tagħhom dwar l-investiment u t-tassazzjoni doppja skont il-ħtiġijiet ta' żvilupp tagħhom; jemmen li s-CFTA tal-Afrika u l-isforzi kontinwi għall-integrazzjoni reġjonali jipprovdu opportunità tajba biex jiġi bbilanċjat mill-ġdid ir-reġim tal-investiment internazzjonali sabiex dan isir responsabbli, ekwu u jwassal għall-iżvilupp sostenibbli;

37. Jenfasizza li l-ftehim bejn l-UE u l-OSAKP inizjalat f'April 2021 ma fihx mekkaniżmi biex tiġi infurzata d-diliġenza dovuta dwar l-istandards ambjentali, id-drittijiet tal-bniedem u l-prinċipju ta' kunsens liberu, minn qabel u infurmat, li huma saħansitra aktar vitali minħabba l-impenji tal-ftehim biex jiġu ffaċilitati l-ftehimiet internazzjonali ta' investiment; jisħaq li l-UE għandha tqis il-livelli differenti ta' żvilupp u tiżgura li l-ftehimiet kummerċjali tagħha jkunu konsistenti mal-prijoritajiet ta' integrazzjoni ekonomika reġjonali tas-sħab tagħha;

38. Iħeġġeġ lill-Kummissjoni u lill-BEI, bħala l-fergħa ta' self tal-UE, biex iħejju skema ta' mikrokreditu effettiva u faċilment aċċessibbli u, f'dan ir-rigward, biex isaħħu l-kapaċitajiet tagħhom biex jappoġġaw l-iżvilupp tas-settur privat fl-Afrika; jistieden lill-BEI, f'dan ir-rigward, jiddedika aktar fondi lill-intrapriżi mikro, żgħar u ta' daqs medju Afrikani permezz tal-baġit imħallat tal-EFSD+; jissottolinja, f'dan il-kuntest, il-potenzjal għoli tal-mikrofinanzjament biex tingħata aktar setgħa lill-SMEs u lill-bdiewa lokali; jirrakkomanda l-istabbiliment ta' skemi ta' mikrokreditu li joffru aċċess għall-kreditu mingħajr il-ħtieġa ta' kollateral jew garanziji finanzjarji oħra; jenfasizza l-importanza ta' skema bħal din għall-emanċipazzjoni tan-nisa u ż-żgħażagħ, li l-aċċess tagħhom għall-finanzjament jeħtieġ li jittejjeb b'mod sinifikanti; jitlob, f'dan ir-rigward, miżuri ta' akkumpanjament xierqa, bħal assistenza u konsulenza teknika u legali, kif ukoll alleanzi ma' sħab lokali fuq il-post, sabiex dawn il-mikrokrediti jsiru verament aċċessibbli; iqis li l-appoġġ għall-ekonomija soċjali u l-kooperattivi, kif ukoll l-iskemi ta' mikrokreditu, se jikkontribwixxu għall-formalizzazzjoni tant meħtieġa tal-ekonomija informali, permezz ta' strateġiji ċari bbażati fuq ir-Rakkomandazzjoni 204 tal-ILO;

39. Jistieden lill-UE żżid l-appoġġ tagħha lill-pajjiżi Afrikani u lill-UA fil-ġlieda kontra l-flussi finanzjarji illeċiti u l-evażjoni tat-taxxa mill-kumpaniji, u jappella għal inizjattivi biex jiġi żgurat li l-korporazzjonijiet ma jikkontribwixxux għal tali ħruġ ta' kapital minn pajjiżi Afrikani; ifakkar li l-Afrika titlef madwar USD 88,6 biljun f'ħarba illeċita tal-kapital kull sena, li huwa ekwivalenti għal 3,7 % tal-PDG tal-kontinent; jitlob li jsiru sforzi konġunti biex jiġi żgurat li t-taxxi jitħallsu fejn jinħolqu profitti u valur ekonomiku reali, sabiex l-erożjoni kontinwa tal-bażi tat-taxxa u t-trasferiment tal-profitti jitwaqqfu; jappella għal aktar kooperazzjoni bejn l-UA u l-UE u l-Istati Membri tagħhom fil-promozzjoni internazzjonali ta' miżuri li jindirizzaw kwistjonijiet ta' trasparenza tat-taxxa korporattiva, inkluża kooperazzjoni mtejba fir-rigward tad-Direttiva tal-UE dwar ir-Rappurtar Mhux Finanzjarju ( 16 ) ; jistieden lill-Kummissjoni tindirizza wkoll il-flussi finanzjarji illeċiti u l-evażjoni tat-taxxa fl-iskemi tagħha tal-AfT u billi tinkludi l-kapitoli rispettivi meta tinnegozja l-modernizzazzjoni tal-FSE;

40. Jenfasizza li l-LDCs għandhom interess fis-ċsistemi kummerċjali multilaterali bbażati fuq ir-regoli u jappoġġawhom b'mod qawwi u li l-integrazzjoni tagħhom fis-sistema kummerċjali internazzjonali għandha tittejjeb; huwa konxju mill-fatt li t-trattament speċjali u differenzjat huwa prinċipju fundatur tad-WTO; jistieden lill-Kummissjoni tiżgura li l-pajjiżi li qed jiżviluppaw ikunu jistgħu jeżerċitaw bis-sħiħ id-drittijiet tagħhom skont id-dispożizzjonijiet ta' trattament speċjali u differenzjali tad-WTO, b'mod partikolari biex tiġi żgurata s-sigurtà tal-ikel tagħhom; huwa tal-fehma li d-dipendenza żejda fuq pajjiż jew reġjun ġeografiku wieħed għal kwalunkwe prodott partikolari tista' tħalli lill-pajjiżi vulnerabbli għal xokkijiet esterni, sitwazzjoni li jista' jkollha impatt ta' ħsara enormi fuq is-sigurtà tal-ikel tal-pajjiżi li qed jiżviluppaw; jemmen, għalhekk, li l-Kummissjoni għandha tappoġġa lis-sħab Afrikani tagħna fid-diversifikazzjoni tal-flussi kummerċjali tagħhom sabiex tiżdied ir-reżiljenza tagħhom; jitlob li jsiru sforzi konġunti mas-sħab Afrikani tal-UE fil-livell tad-WTO biex jinstabu soluzzjonijiet multilaterali għad-diviżjonijiet ewlenin fil-kwistjonijiet tal-politika agrikola globali, kif diskuss fil-Kumitat għall-Agrikoltura tad-WTO;

41. Jenfasizza l-ħtieġa li jittwettqu regoli kummerċjali multilaterali li jappoġġaw agrikoltura sostanzjali u sostenibbli bbażata fuq riformi agrarji komprensivi f'diversi stati Afrikani sabiex tiġi garantita s-sigurtà tal-ikel madwar il-kontinent; jisħaq, f'dan ir-rigward, l-importanza tal-protezzjoni u l-promozzjoni tad-dritt tal-komunitajiet lokali li jkollhom aċċess għar-riżorsi naturali bħall-art u l-ilma, u li jikkontrollawhom; jiddeplora l-fatt li l-ħtif tal-art huwa komuni immens fl-Afrika; jinsab imħasseb dwar l-iskala tal-akkwist tal-art minn investituri barranin fl-Afrika, li huwa kkonċentrat fil-pajjiżi bi strutturi ta' governanza aktar dgħajfa u jista' jirrappreżenta theddida għas-sigurtà tal-ikel u għall-aċċess għall-art u l-ilma; jisħaq fuq l-importanza li jitnieda proċess inklużiv li jkollu l-għan li jiggarantixxi l-parteċipazzjoni effettiva tal-organizzazzjonijiet tas-soċjetà ċivili u tal-komunitajiet lokali fl-iżvilupp, l-implimentazzjoni u l-monitoraġġ tal-politiki u l-azzjonijiet relatati mal-ħtif tal-art; jitlob li l-Linji Gwida Volontarji dwar il-Governanza Responsabbli tal-Pussess tal-Art jiġu osservati fil-proġetti kollha li jippromwovu l-protezzjoni tad-drittijiet tal-art, inkluż fil-kummerċ, u wkoll li jkun hemm miżuri li jiżguraw li l-proġetti ma jipperikolawx id-drittijiet tal-art tal-bdiewa b'azjendi agrikoli żgħar, partikolarment in-nisa; iħeġġeġ lill-UE u lill-Afrika biex, barra minn hekk, jirrikonoxxu u jipproteġu d-drittijiet tal-popli indiġeni għas-sjieda u l-kontroll konswetudinarji tal-artijiet u r-riżorsi naturali tagħhom, kif stabbilit fid-Dikjarazzjoni tan-NU dwar id-Drittijiet tal-Popli Indiġeni u l-Konvenzjoni 169 tal-ILO, u jikkonformaw mal-prinċipju tal-kunsens liberu, minn qabel u infurmat;

42. Jenfasizza li s-sħubija kummerċjali bejn l-UE u l-Afrika trid tissalvagwardja d-dritt tal-pajjiżi Afrikani għas-sovranità tal-ikel, tiżgura l-konformità mal-prinċipji tas-sostenibbiltà u qatt ma għandha ddgħajjef is-sigurtà tal-ikel, is-sikurezza tal-ikel u l-kwalità tal-ikel u lanqas ma għandha tixpruna d-deforestazzjoni jew id-degradazzjoni tal-ambjent; jenfasizza li dan se jirrikjedi impenji akbar fiż-żewġ kontinenti u t-tisħiħ ta' sistemi agroalimentari sikuri, reżiljenti u sostenibbli sabiex jiżdiedu l-isforzi biex jintlaħaq l-SDG ta' “Żero ġuħ” fl-2030 u tiġi appoġġata azzjoni konġunta biex jittaffa t-tibdil fil-klima; jidentifika l-ħtieġa li jiġu ristrutturati l-ktajjen tal-valur sabiex aktar mill-partijiet tal-ipproċessar u mill-partijiet li jżidu l-valur tal-produzzjoni iseħħu fil-pajjiżi tal-oriġini; itenni l-importanza tar-rispett għall-prodotti b'denominazzjoni ta' oriġini protetta; jistieden lill-Kummissjoni tiżgura li l-istrumenti ta' investiment, bħal Global Gateway u Ewropa Globali, jikkontribwixxu għall-iżvilupp ta' settur agrikolu sostenibbli fl-Afrika f'konformità mal-SDGs, u tappoġġa l-implimentazzjoni tal-AfCFTA għall-kummerċ agrikolu intra-Afrikan; jistieden lill-Kummissjoni tiffaċilita l-edukazzjoni u t-taħriġ biex tavvanza u tippromwovi prattiki agrikoli sostenibbli, bħall-agroekoloġija, fl-Afrika u biex tavvanza inizjattivi eżistenti fl-Afrika; ifakkar il-fatt li l-kapaċità tal-agroekoloġija li tirrikonċilja d-dimensjonijiet ekonomiċi, ambjentali u soċjali tas-sostenibbiltà ġiet rikonoxxuta fir-rapporti storiċi mill-Grupp Intergovernattiv ta' Esperti dwar it-Tibdil fil-Klima u mill-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi, kif ukoll mill-Valutazzjoni Internazzjonali tal-Għarfien, Xjenzi u Teknoloġiji Agrikoli għall-Iżvilupp immexxija mill-Bank Dinji u mill-FAO; jistieden lill-UE u lill-Afrika jassumu rwol ewlieni fil-konklużjoni ta' ftehim dinji ambizzjuż fil-ħmistax-il Konferenza tal-Partijiet għall-Konvenzjoni dwar id-Diversità Bijoloġika; jinnota, f'dan il-kuntest, li l-agrikoltura sostenibbli u n-nutrizzjoni aktar sostenibbli fl-Ewropa jistgħu jagħtu kontribut sinifikanti biex tiġi żgurata s-sigurtà tal-ikel fil-pajjiżi Afrikani;

43. Jissottolinja d-dipendenza asimmetrika ta' xi pajjiżi Afrikani fuq l-importazzjonijiet agrikoli għas-sigurtà tal-ikel; Jesprimi t-tħassib serju tiegħu dwar il-konsegwenzi tal-invażjoni tal-Ukrajna mir-Russja fuq il-provvista ta' ċerti prodotti agrikoli tal-ikel, l-aktar iċ-ċereali, fid-dawl tad-dipendenza sinifikanti ta' ħafna stati fuq dawn l-importazzjonijiet, kif ukoll dwar it-tfixkil fil-katina tal-provvista globali u ż-żiedet fil-prezzijiet li qed iwasslu għal insigurtà tal-ikel globali, speċjalment fil-kontinent Afrikan; jilqa' d-deċiżjoni tal-Kummissjoni li tivvaluta l-impatt tal-gwerra bejn ir-Russja u l-Ukraina fuq l-importazzjonijiet taċ-ċereali u s-sigurtà tal-ikel u jistieden lill-Kummissjoni tieħu azzjoni bikrija kontra kriżijiet umanitarji possibbli; jenfasizza, barra minn hekk, it-tfixkil li l-konflitt armat qed jikkawża lill-esportazzjonijiet Afrikani lejn ir-Russja ta' ċerti prodotti, bħall-frott taċ-ċitru, il-kafè u t-te; jistieden lill-Kummissjoni taħdem mal-pajjiżi Afrikani biex tiżgura l-aċċess għall-prodotti agrikoli, tuża s-sett ta' għodod kummerċjali eżistenti biex tindirizza u tiffaċilita l-aċċess għall-prodotti agrikoli għas-sħab Afrikani tagħna, u tappoġġjahom biex jagħtu spinta lill-produzzjoni agrikola tagħhom sabiex isaħħu r-reżiljenza tal-ikel tagħhom;

44. Ifakkar li, meta jitqies li l-esportazzjonijiet agroalimentari tal-UE lejn l-Afrika fl-2020 kellhom valur ta' EUR 17,6 biljun u l-importazzjonijiet mill-Afrika kellhom valur ta' EUR 16,5 biljun, il-pajjiżi Afrikani huma destinazzjonijiet importanti għall-esportazzjonijiet tal-UE, u l-UE għadha l-akbar suq tal-esportazzjoni għall-prodotti agrikoli u tal-ikel mill-Afrika; jiġbed l-attenzjoni għall-ħtieġa li l-importazzjonijiet mill-Afrika, u speċjalment il-prodotti agroalimentari, jissodisfaw l-istandards tal-UE dwar is-saħħa, is-sikurezza u l-kwalità, inklużi dawk relatati mal-użu tal-ormoni, l-antibijotiċi u l-organiżmi ġenetikament modifikati; jenfasizza li għandhom jiġu offruti appoġġ tekniku u taħriġ biex jiġi żgurat li l-atturi fl-Afrika jkollhom l-opportunità u l-għarfien espert biex jissodisfaw dawn l-istandards; huwa konvint li l-UE, bħala attur globali ewlieni fis-settur agroalimentari, għandha tikkoopera mal-pajjiżi Afrikani fl-iżvilupp ulterjuri tal-punti ta' riferiment u l-istandards internazzjonali għal sistemi tal-ikel sostenibbli, ibbażati fuq ir-rispett tad-drittijiet tal-bniedem u tax-xogħol, il-kompetizzjoni ġusta, il-prinċipju ta' prekawzjoni, il-protezzjoni ambjentali u l-benessri tal-annimali, f'konformità mar-regoli tad-WTO; jirrimarka li l-UE hija impenjata li tappoġġa u tippromwovi t-tranżizzjoni globali lejn sistemi agroalimentari sostenibbli mas-sħab kollha tagħha, f'konformità mal-objettivi tal-Istrateġija “Mill-Għalqa sal-Platt” u l-SDGs; jirrimarka li l-UE u l-Afrika jikkondividu l-objettiv li jittrasformaw il-mod kif nipproduċu, inqassmu u nikkunsmaw l-ikel tagħna; jirrimarka, għalhekk, li l-kooperazzjoni bejn l-UE u s-sħab Afrikani tagħha trid tiffoka fuq il-kwistjoni ċentrali tal-provvista tal-ikel, bi programmi mfassla apposta għall-kooperazzjoni bejn l-UE u l-bdiewa Afrikani u l-SMEs, investimenti mmirati fl-iżvilupp agrikolu sostenibbli, networks tat-trasport moderni u infrastruttura xierqa għall-ħżin li jipprovdu lill-bdiewa Afrikani l-mezzi biex il-biedja ssir reżistenti għall-isfidi relatati mal-klima;

45. Huwa favur koerenza politika aktar b'saħħitha fil-livell tal-UE fil-kuntest tal-kummerċ agroalimentari, minħabba l-implikazzjonijiet globali tal-politika agrikola komuni u l-kummerċ agrikolu fuq il-progress lejn il-kisba tal-għanijiet ta' żvilupp sostenibbli; jappella sabiex l-UE tqis il-konklużjonijiet tat-Task Force għall-Afrika Rurali dwar il-ħtieġa ta' investiment fil-ktajjen alimentari Afrikani, b'enfasi fuq il-komoditajiet b'valur miżjud; jistieden lill-UE u lill-Istati Membri jaħdmu b'mod attiv mas-sħab Afrikani biex joħolqu sinerġiji bejn l-istrateġija UE-Afrika u l-Patt Ekoloġiku Ewropew, b'mod partikolari d-dimensjoni esterna tal-istrateġija “mill-għalqa sal-platt”;

46. Jissottolinja l-importanza li għandhom ir-riċerka u l-innovazzjoni biex il-bdiewa jiġu mħeġġa jadottaw prattiki agrikoli sostenibbli u ekosistemi agrikoli u sistemi tal-ikel produttivi fl-artijiet aridi; jappella, f'dan ir-rigward biex it-tranżizzjoni ġusta tinkludi dipendenza akbar fuq il-kontributi tal-għarfien tradizzjonali Afrikan, speċjalment rigward il-prattiki agrikoli, is-sajd u l-protezzjoni tal-foresti, u b'hekk tingħata s-setgħa lill-poplu Afrikan u lill-komunitajiet lokali;

47. Jiddispjaċih għan-nuqqas ta' rikonoxximent tal-importanza strateġika tal-art tal-merħliet, li jkopru madwar 43 % tas-superfiċje tal-art Afrikana u għaldaqstant huma bjar tal-karbonju importanti; jenfasizza l-importanza tal-appoġġ tal-azjendi agrikoli żgħar, tal-pastoraliżmu u ta' sistemi tradizzjonali/lokali oħra tal-ikel sabiex isaħħu r-reżiljenza tagħhom u jagħtu spinta lill-kontribut tagħhom għas-sigurtà tal-ikel, il-ġestjoni sostenibbli tar-riżorsi u l-konservazzjoni tal-bijodiversità; jinnota, pereżempju, li d-drittijiet għall-mergħat u l-mergħat komunitarji huma drittijiet tal-użu tal-art tradizzjonali bbażati fuq id-dritt komuni u mhux fuq drittijiet titolizzati tas-sjieda; jistieden lill-Kummissjoni, flimkien mal-komunitajiet lokali u l-partijiet ikkonċernati lokali, tiżviluppa strateġija biex dan il-potenzjal jiġi ottimizzat permezz tal-ġestjoni sostenibbli tar-ragħa bħal ma jiġi pprattikat mir-rgħajja; jappella sabiex jiġu indirizzati t-tensjonijiet soċjali bejn il-popolazzjonijiet agrikoli stabbiliti u l-komunitajiet pastorali nomadiċi, speċjalment f'reġjuni b'kunflitti etnoreliġjużi sovrapposti;

48. Jirrakkomanda li tinqaleb it-tendenza mhux mixtieqa tal-għadd dejjem jikber ta' persuni li jbatu minn nuqqas ta' sigurtà tal-ikel fl-Afrika billi jiġu integrati l-politiki umanitarji, ta' żvilupp u ta' konsolidazzjoni tal-paċi f'żoni milquta minn kunflitti, billi tiżdied ir-reżiljenza għall-klima fis-sistemi tal-ikel kollha, billi tissaħħaħ ir-reżiljenza ta' dawk l-aktar vulnerabbli għall-avversità ekonomika, billi jsir intervent tul il-ktajjen tal-provvista tal-ikel biex jitnaqqas il-kost tal-ikel nutrittiv u biex jiżdied il-valur nutrittiv tal-prodotti tal-ikel, billi jiġu indirizzati l-faqar u l-inugwaljanzi strutturali, jiġi żgurat li l-interventi jkunu favur il-foqra u jkunu inklużivi, u billi jissaħħu l-ambjenti tal-ikel u tinbidel l-imġiba tal-konsumatur biex jiġu promossi, inkluż permezz ta' miżuri kummerċjali, xejriet djetetiċi b'impatti pożittivi fuq is-saħħa tal-bniedem u l-ambjent; jissottolinja l-ħtieġa ta' politiki sostenibbli u innovattivi li jippermettu lill-Istati Afrikani “jagħmlu qabżiet kbar” relattivament mat-teknoloġiji u prattiki agrikoli aktar antiki u li jniġġsu aktar, bil-għan li tinkiseb tranżizzjoni ekoloġika u soċjali lejn prattiki agroalimentari sostenibbli; jenfasizza r-rwol ċentrali tas-settur agrikolu u dak tal-ikel fl-ekonomija Afrikana u fl-għoti ta' opportunitajiet ta' xogħol deċenti u sostenibbli fiż-żoni rurali fil-ħafna azjendi agrikoli żgħar jew azjendi agrikoli tal-familja permezz ta' miżuri li jsaħħu r-reżiljenza, il-modernizzazzjoni sostenibbli tal-prattiki agrikoli, il-kwalità mtejba tal-prodotti u d-diversifikazzjoni tal-prodotti; jistieden lill-Kummissjoni tappoġġa n-negozji agrikoli lokali u żżid il-kapaċità tal-azjendi agrikoli żgħar u tal-familja li jikkompetu ma' farms korporattivi fuq skala kbira; jinsab imħasseb dwar l-espansjoni dejjem akbar ta' dawk l-azjendi agrikoli industrijalizzati ħafna bbażati fuq il-monokulturi, li jikkontribwixxu għall-intensifikar tal-inugwaljanzi soċjali u jżidu l-erożjoni tal-ħamrija u t-telf li għaddej tal-bijodiversità; jenfasizza l-importanza tal-bdiewa għat-tisħiħ tal-ekonomiji ċirkolari fid-diversi reġjuni Afrikani; jilqa' l-proposta tat-Task Force għall-Afrika Rurali għall-istabbiliment ta' ġemellaġġ bejn l-UE u l-Afrika li jgħaqqad il-korpi agrikoli tal-Istati Membri tal-UE u tal-pajjiżi sħab fl-Afrika li permezz tagħhom sħab impenjati u komparabbli jkunu jistgħu jikkondividu l-aħjar prattiki u l-għarfien;

49. Jissottolinja li l-użu tal-pestiċidi fl-agrikoltura intensiva fl-Afrika jista' jkollu impatt fuq is-saħħa tal-ħaddiema li ftit għandhom aċċess għal taħriġ dwar il-protezzjoni tal-pjanti u l-kura tas-saħħa, minbarra li jikkawża ħsara ambjentali; jappella sabiex ikun hemm edukazzjoni u taħriġ f'approċċi sostenibbli għall-protezzjoni tal-pjanti u alternattivi għall-pestiċidi kif ukoll il-minimizzazzjoni tal-esponiment għal sustanzi perikolużi; jiddenunzja l-istandards doppji applikati mill-UE fir-rigward tal-pestiċidi meta tippermetti l-esportazzjoni ta' sustanzi perikolużi li huma pprojbiti fl-UE lejn pajjiżi Afrikani u pajjiżi terzi oħra; jitlob, għalhekk, li r-regoli attwali tal-UE jiġu emendati sabiex tiġi eliminata din l-inkoerenza legali, f'konformità mal-Konvenzjoni ta' Rotterdam tal-1998 u mal-Patt Ekoloġiku Ewropew;

50. Jisħaq fuq il-ħtieġa li l-pajjiżi Afrikani jiġu megħjuna jnaqqsu l-użu tal-pestiċidi pprojbiti fl-UE permezz tal-iżvilupp ta' sistemi alternattivi għall-kontroll tal-pesti; jenfasizza l-inkonsistenza tal-UE li tippermetti esportazzjonijiet lejn pajjiżi Afrikani u pajjiżi oħra mhux tal-UE ta' pestiċidi li mhumiex permessi fis-suq uniku tal-UE; jitlob it-tmiem rapidu ta' din l-inkonsistenza, peress li din tikkontradixxi kompletament l-ispirtu tal-Patt Ekoloġiku Ewropew;

51. Jirrimarka li meta mqabbla ma' reġjuni oħra tad-dinja, id-distribuzzjoni tal-valur miżjud fil-ktajjen tal-valur agrikoli hija fil-biċċa l-kbira sfavorevoli għall-bdiewa żgħar Afrikani, kif jista' jiġi osservat fl-effetti tal-konċentrazzjoni tas-suq fuq il-bdiewa u l-pajjiżi li jipproduċu l-kawkaw; jilqa' b'sodisfazzjon l-inizjattiva tal-Ghana u tal-Kosta tal-Avorju li jistabbilixxu differenzjal tal-introjtu għall-għajxien għall-kawkaw; jilqa' t-twaqqif tal-Inizjattiva tal-UE dwar il-Kawkaw Sostenibbli u jistieden lill-Kummissjoni tinkoraġġixxi lis-settur privat kollu jimpenja ruħu biex iħallas prezzijiet ġusti lill-bdiewa tal-kawkaw li jippermettulhom jipproduċu b'mod sostenibbli, mingħajr it-tħaddim tat-tfal; ifakkar li r-relazzjonijiet u l-inizjattivi kummerċjali UE-Afrika, bħal dik dwar il-kawkaw, iridu jiddependu fuq monitoraġġ u obbligu ta' rendikont trasparenti u affidabbli; jappella sabiex jiġi żgurat approċċ b'diversi partijiet ikkonċernati permezz ta' mekkaniżmi speċifiċi biex is-soċjetà ċivili tiġi involuta fl-iżvilupp ta' strateġiji u politiki settorjali; jikkondividi l-fehmiet espressi mill-Koalizzjoni tal-Kawkaw li l-leġiżlazzjoni tal-UE dwar id-diliġenza dovuta li qed titħejja, inkluż ir-regolament dwar id-deforestazzjoni, għandu jkollha l-għan li tipprovdi introjtu għall-għajxien għall-bdiewa tal-kawkaw bħala pass essenzjali fil-kisba ta' settur tal-kawkaw sostenibbli;

52. Jinsab imħasseb li l-politika kummerċjali tal-UE lejn l-Afrika hija frammentata ħafna; itenni li l-FSE differenti għandhom jikkontribwixxu għall-iżvilupp tal-integrazzjoni intra-Afrikana u għall-iżvilupp ta' mudell kummerċjali ġust u sostenibbli u għat-tnaqqis tal-faqar; josserva li l-fehmiet rigward l-evalwazzjoni tas-suċċess tal-FSE huma differenti, b'xi wħud fl-UE u fl-Afrika jargumentaw li l-FSE konklużi jew innegozjati f'dawn l-aħħar għaxar snin ma jissodisfawx biżżejjed ir-rekwiżiti ta' sħubija ġdida u kienu primarjament immirati lejn l-infurzar tal-interessi tal-UE, filwaqt li josservaw li l-esportazzjonijiet tal-UE lejn l-istati tal-FSE kienu ta' detriment għall-produzzjoni lokali, speċjalment fis-settur agrikolu, u jiddispjaċihom li l-għanijiet importanti tal-FSE bħad-diversifikazzjoni tal-ktajjen tal-valur u l-promozzjoni tal-integrazzjoni reġjonali fl-Afrika ma ntlaħqux, u li l-esportazzjonijiet ewlenin baqgħu jkunu l-prodotti agrikoli u l-materja prima, u jqisu wkoll, barra minn hekk, li dan huwa raġuni waħda għall-kritika frekwenti jew saħansitra ċ-ċaħda tal-FSE f'ħafna stati Afrikani; mill-banda l-oħra oħrajn fl-UE u l-UA jargumentaw li l-FSE jikkontribwixxu għall-iżvilupp sostenibbli f'konformità mal-SDGs u l-Aġenda 2030 għall-Iżvilupp Sostenibbli u jippromwovuh, inaqqsu l-faqar, irawmu l-flussi kummerċjali intra-Afrikani, itejbu l-integrazzjoni reġjonali, jikkontribwixxu għall-faċilitazzjoni tal-kummerċ u t-tneħħija ta' ostakli bla bżonn għall-kummerċ, iżidu l-aċċess għas-suq għan-negozji għas-swieq tal-UE u tal-Afrika, b'mod partikolari għall-SMEs, jippromwovu investimenti pubbliċi u privati fl-Afrika, jippromwovu prattiki agrikoli tajbin u sostenibbli, u jrawmu relazzjonijiet kummerċjali bejn l-UE u l-Afrika, b'kont meħud tal-eżiti tas-Summit UE-UA, u filwaqt li jemmnu wkoll li sabiex jaqdu dan ir-rwol bis-sħiħ u jwasslu għall-integrazzjoni tal-ktajjen tal-valur tal-UE u tal-Afrika, il-FSE jridu jiġu implimentati u modernizzati biex jinkludu dispożizzjonijiet li jappoġġaw il-ktajjen tal-valur transfruntiera, inklużi oqsma addizzjonali bħall-kummerċ tas-servizzi, l-investiment, id-drittijiet tal-proprjetà intellettwali u l-kompetizzjoni, li jserrħu moħħ in-negozji u l-investituri dwar l-ambjent tan-negozju f'dawk il-pajjiżi;

53. Iqis li l-ftehimiet ta' sħubija ekonomika għandhom itejbu l-kapaċità tal-pajjiżi Afrikani li jisfruttaw l-opportunitajiet kummerċjali fl-oqsma tas-sigurtà tal-ikel, tal-kura tas-saħħa u tat-tnaqqis tal-faqar;

54. Ifakkar li t-talba tal-UE li jiġu pprojbiti t-taxxi tal-esportazzjoni fuq il-materja prima ilha żmien twil ostaklu fil-proċess tan-negozjati dwar il-ftehimiet ta' sħubija ekonomika; jisħaq li għal dawk l-ekonomiji li kważi esklużivament jibbażaw id-dħul tagħhom fuq l-isfruttament tar-riżorsi naturali, il-projbizzjoni ta' tali taxxi tista' żżommhom f'dipendenza fuq l-għajnuna, filwaqt li xxekkel id-diversifikazzjoni ekonomika tagħhom; jisħaq fuq id-dritt tal-pajjiżi Afrikani li jirregolaw il-materja prima fl-interess pubbliku tagħhom u jistieden lill-UE żżomm lura milli tadotta politika kummerċjali li, bħala regola ġenerali, tipprojbixxi lill-pajjiżi Afrikani milli jimponu taxxi tal-esportazzjoni fuq il-materja prima, sakemm din tkun kompatibbli mad-WTO;

55. Itenni t-talba tiegħu li qabel ma jiġu nnegozjati FSE ġodda, titwettaq analiżi fil-fond tal-impatt tal-FSE fuq l-ekonomiji lokali, l-integrazzjoni reġjonali, id-diversifikazzjoni ekonomika u l-SDGs; jitlob li l-FSE jiġu modernizzati billi fihom jiżdiedu kapitoli b'saħħithom, vinkolanti u infurzabbli dwar il-kummerċ u l-iżvilupp sostenibbli allinjati mal-Ftehim ta' Pariġi; jistieden lill-Kummissjoni, f'dan il-kuntest, taħdem mas-sħab Afrikani tagħna biex tavvanza l-kummerċ ġust u sostenibbli, b'mod partikolari permezz ta' kapitoli dwar il-kummerċ u l-iżvilupp sostenibbli fl-FSE, u taħdem mas-sħab tagħna dwar ir-rieżami li jmiss tal-kummerċ u l-iżvilupp sostenibbli; jisħaq, barra minn hekk, fuq l-importanza li jiġi inkluż l-objettiv tal-ġlieda kontra x-xogħol furzat u t-tħaddim tat-tfal fil-kapitoli dwar il-kummerċ u l-iżvilupp sostenibbli tal-ftehimiet kummerċjali tal-Unjoni, minħabba l-prevalenza tagħhom fis-settur agrikolu; jappella għall-monitoraġġ sistematiku, trasparenti u bbażat fuq l-evidenza mill-partijiet interessati kollha, inklużi s-soċjetà ċivili u l-komunitajiet tal-UE u Afrikani, l-awtoritajiet lokali u l-parlamenti nazzjonali, tal-implimentazzjoni tal-ftehimiet kummerċjali bejn l-UE u l-Afrika u għall-konformità mal-prinċipji tal-koerenza tal-politiki għall-iżvilupp u tal-koerenza tal-politiki għall-iżvilupp sostenibbli; jitlob li ssir analiżi fil-fond dwar l-impatt tal-FSE u l-ftehimiet kummerċjali eżistenti fuq il-pajjiżi Afrikani biex jiġi ddeterminat sa liema punt dawn huma kompatibbli mal-isforzi biex jiġi appoġġat il-proċess tal-AfCFTA u l-integrazzjoni kontinentali fl-Afrika u l-ħtieġa li dawn ikunu konsistenti mal-SDGs u l-Artikolu 208 tat-Trattat dwar il-Funzjonament tal-Unjoni Ewropea; jitlob li jsir aġġustament tad-dispożizzjonijiet tal-FSE, skont ir-riżultati; jistieden lill-Kummissjoni biex fejn ikun xieraq, meta tirrevedi l-FSE, tindirizza, timmitiga u tevita kwalunkwe effett potenzjali li jista' jfixkel l-objettivi tal-iżvilupp tas-suq intra-Afrikan, f'kooperazzjoni mill-qrib mas-sħab Afrikani tagħna; jenfasizza li l-FSE jeħtieġ li jappoġġaw l-iżvilupp ulterjuri tal-AfCFTA; jistieden lill-Kummissjoni tiżgura li l-FSE ikunu bażi għat-tisħiħ tar-relazzjonijiet ekonomiċi bejn il-partijiet b'mod li jkun ta' benefiċċju reċiproku, filwaqt li jitqiesu l-livelli rispettivi ta' żvilupp tagħhom; jistieden lill-Kummissjoni tagħti attenzjoni speċjali lill-SMEs, u tappoġġa lill-SMEs Afrikani li jesportaw lejn l-UE b'assistenza teknika; Jinnota li sabiex l-FSE jsiru aktar attraenti, jeħtieġ li l-ftehimiet ikopru elementi addizzjonali, bħall-bini tal-kapaċità, l-inkoraġġiment tan-nisa biex jipparteċipaw fl-ekonomija, inkluż fl-agrikoltura, u l-investiment f'opportunitajiet għaż-żgħażagħ fil-pajjiżi Afrikani;

56. Ifakkar li l-implimentazzjoni tal-kapitoli dwar is-sostenibbiltà trid tkun akkumpanjata b'mod parallel minn bini tal-kapaċità permezz tal-għajnuna għall-iżvilupp tal-UE u investimenti oħra biex il-pajjiżi sħab jiġu megħjuna jonoraw l-impenji tagħhom ( 17 ) , u li l-partijiet ikkonċernati tas-soċjetà ċivili għandhom ikunu involuti fil-monitoraġġ ( 18 )

57. Jilqa' r-riforma tar-Regolament dwar l-Iskema Ġeneralizzata ta' Preferenzi (SĠP) ( 19 ) u r-rwol tagħha fiż-żieda tal-opportunitajiet kummerċjali, l-iffaċilitar tad-diversifikazzjoni tal-esportazzjoni għall-pajjiżi li qed jiżviluppaw, l-avvanz tal-iżvilupp sostenibbli u l-iżgurar tar-rispett għad-drittijiet tal-bniedem, id-drittijiet tax-xogħol, il-protezzjoni ambjentali, l-iżvilupp sostenibbli, il-governanza tajba u l-ugwaljanza bejn il-ġeneri; jinnota li diversi pajjiżi Afrikani mhux ser jibqgħu jitqiesu LDCs fil-futur qarib u jenfasizza l-ħtieġa li tiġi appoġġata t-tranżizzjoni bla xkiel tagħhom għall-istatus tal-SĠP; huwa tal-fehma li dawn il-pajjiżi jistgħu jibbenefikaw mill-istatus tal-SPĠ+ u jħeġġiġhom jikkunsidraw li japplikaw, filwaqt li jistieden lill-Kummissjoni tindirizza b'mod proattiv lil dawn il-kandidati potenzjali u toffrilhom appoġġ fil-ħidma sabiex jissodisfaw il-kriterji, u tiżgura tranżizzjoni bla xkiel minn pajjiż sieħeb bl-istatus ta' LDC għall-istatus tal-SĠP+; jistieden lill-Kummissjoni tiżgura li l-SĠP tkun komplementari għal inizjattivi oħra ta' politika kummerċjali fil-kontinent Afrikan; jistieden lill-pajjiżi fir-reġjun li jibbenefikaw mill-iskemi tal-SPĠ u “Kollox ħlief Armi” biex jaħdmu biex isaħħu l-implimentazzjoni effettiva tal-impenji internazzjonali tagħhom;

58. Jappella għal żieda fl-investiment fir-riċerka u l-iżvilupp relatati ma' prodotti u teknoloġiji ekoloġiċi; jistieden lill-Kummissjoni tieħu l-passi meħtieġa biex tiżgura li l-implimentazzjoni tar-regoli futuri tal-UE dwar id-diliġenza dovuta relatata mas-sostenibbiltà korporattiva u mal-prodotti li ma jikkontribwixxux għad-deforestazzjoni tinkoraġġixxi relazzjonijiet ta' akkwist fit-tul u prattiki ta' xiri mtejba, filwaqt li tiżgura paga li tiggarantixxi l-għajxien għall-ħaddiema u introjtu li jiggarantixxi l-għajxien għall-bdiewa b'azjendi agrikoli żgħar u tiżgura r-rispett għall-ambjent u l-involviment sinifikanti tal-partijiet ikkonċernati, inkluż tad-detenturi tad-drittijiet, fl-istadji kollha tal-proċess ta' diliġenza dovuta; Ifakkar li l-Afrika tospita bijodiversità eċċezzjonali; jesprimi t-tħassib serju tiegħu dwar l-isfruttament żejjed tar-riżorsi naturali u l-impatt tat-tnaqqis tal-bijodiversità fuq il-livelli ta' reżiljenza; jinsab partikolarment imħasseb li l-pass tad-deforestazzjoni qed jiżdied fl-Afrika, b'mod partikolari fil-baċir tax-xmara Kongo, li fl-2020 kien jinsab fit-tieni post wara l-Brażil f'termini tat-telf tal-foresti primarji, u fil-Kamerun, u jinsab ukoll imħasseb dwar il-kuntrabandu ta' speċijiet ta' organiżmi selvaġġi rari; jirrimarka li l-qerda tal-foresti tropikali Afrikani twassal għal telf irriversibbli tal-bijodiversità u tal-bjar tal-karbonju, kif ukoll tal-artijiet u tal-modi ta' ħajja tal-komunitajiet indiġeni; ifakkar li l-foresti jikkontribwixxu b'mod sinifikanti biex jintlaħqu l-miri klimatiċi, jipproteġu l-bijodiversità u jipprevjenu d-deżertifikazzjoni u l-erożjoni estrema tal-ħamrija; jenfasizza r-rwol tal-ilma bħala pedament ewlieni għar-reżiljenza soċjali u ekonomika, speċjalment fil-kuntest tas-sigurtà tal-ikel u dik nutrizzjonali, u l-fatt li hemm ir-riskju li l-ilma jsir riżorsa skarsa; jemmen, għalhekk, li għandha tingħata importanza akbar lill-provvista tal-ilma; jisħaq li d-deżertifikazzjoni u l-kwantitajiet kbar ta' ġurati aggravaw is-sitwazzjoni diġà diffiċli tas-sigurtà tal-ikel fl-Afrika u li l-pandemija tal-COVID-19 u l-problemi ekonomiċi u loġistiċi sussegwenti xeħtu dawl fuq il-potenzjal li s-swieq lokali u reġjonali jindirizzaw il-vulnerabbiltajiet u n-nuqqasijiet fis-sistema globali tal-ikel; iqis li sħubija kummerċjali trid tkun ibbażata fuq mudelli u teknoloġiji li jkunu adatti sewwa għall-mudelli agrikoli, l-ekonomiji u l-għelejjel tal-pajjiżi Afrikani, u fuq il-kollaborazzjoni, b'mod partikolari permezz tat-taħriġ u tal-iskambji ta' għarfien, li jagħtu s-sjieda, l-indipendenza u d-dritt ta' inizjattiva lill-bdiewa;

59. Jenfasizza l-importanza tal-bliet u l-irħula fil-promozzjoni tal-ispirtu ta' kummerċ ġust; ifaħħar lill-Kummissjoni għat-tnedija tal-Premju Bliet tal-UE għal Kummerċ Ġust u Etiku; ifaħħar lill-Viċi President u lill-Kummissarju għall-Kummerċ Valdis Dombrovskis għall-impenn tiegħu li jkompli din l-inizjattiva importanti; jistieden lill-Kummissjoni tfittex kooperazzjoni mal-Kummissjoni tal-UA biex issaħħaħ il-kooperazzjoni diretta bejn il-bliet u l-irħula fiż-żewġ kontinenti, sabiex jiġu promossi relazzjonijiet kummerċjali ġusti u etiċi u tiżdied il-viżibbiltà tal-ħafna inizjattivi rispettivi tal-kunsilli tal-bliet;

60. Jemmen li issa aktar minn qatt qabel wara l-pandemija tal-COVID-19, fuq livell globali, u speċjalment fir-rigward tal-Afrika, għandhom jittieħdu approċċi ġodda għal relazzjonijiet ekonomiċi u kummerċjali bbażati fuq kummerċ ġust u etiku u fuq il-prinċipji ta' solidarjetà u kooperazzjoni;

61. Jilqa' d-dikjarazzjoni maqbula mil-laqgħa tal-mexxejja tal-gvernijiet lokali u reġjonali tal-Istati Membri tal-UA u tal-UE fil-15 ta' Frar 2022 fi Brussell, li enfasizzat fost l-oħrajn li mingħajr l-involviment tal-gvernijiet lokali u reġjonali, 65 % tal-169 mira li jirfdu l-SDGs mhux se jintlaħqu;

62. Jilqa' l-ftehim tal-Kunsill tal-Ministri tal-AfCFTA dwar ir-regoli komuni tal-oriġini għall-blokk għal 87,7 % tal-merkanzija jew 3 800 linja tariffarja koperti mill-AfCFTA; jistieden lill-Kummissjoni Ewropea tarmonizza r-regoli tal-oriġini u tiżviluppa proposta għal regoli ta' oriġini unifikati għall-kummerċ mal-pajjiżi Afrikani kollha, abbażi tar-regoli maqbula reċentement fl-AfCFTA, biex jissostitwixxu t-taħlita ta' regoli ta' oriġini fid-diversi ftehimiet u arranġamenti kummerċjali tal-UE mar-reġjuni u l-pajjiżi Afrikani; huwa konvint li dan ikun ukoll ta' benefiċċju għall-kumpaniji u l-awtoritajiet doganali tal-UE; jistieden lill-Kummissjoni tesplora aktar possibilitajiet u miżuri biex issaħħaħ ir-rabtiet u s-sinerġiji bejn id-diversi arranġamenti kummerċjali tal-UE mal-pajjiżi Afrikani u l-AfCFTA; jilqa' l-għan tal-AfCFTA li ttejjeb id-differenzjazzjoni reġjonali u l-espansjoni u l-interkonnessjoni tas-sistemi tal-infrastruttura; jistieden lill-UE tinvolvi ruħha mas-Segretarjat tal-AfCFTA biex tavvanza l-bini tal-kapaċità u l-appoġġ tekniku għall-implimentazzjoni tal-AfCFTA;

63. Jilqa' l-fatt li f'Novembru 2021, il-BEI fetaħ l-ewwel ċentru tiegħu fl-Afrika, fil